Diari Oficial de la Generalitat Valenciana


Sumari del DOGV 9896, del 18-07-2024 (2024/7144)

RESOLUCIÓ d'11 de juliol de 2024, del director general de Labora Servei Valencià d’Ocupació i Formació, per la qual s’aprova la convocatòria per a la concessió directa de subvencions per a la realització d’accions formatives amb compromisos de contractació dirigides a persones desocupades del programa «Formació a mida de les empreses», amb càrrec a l’exercici pressupostari 2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9896

Data del DOGV
:   18-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7144

CVE
:   OLJJ-B-9688-8817

Data del document
:   11-07-2024

Organisme emissor
:   Labora, Servici Valencià d'Ocupació i Formació

Tipus de document
:   Resolució

L’accés a l’ocupació es troba influenciat per la disponibilitat d’unes competències, habilitats i destreses en el treballador que es corresponen amb les necessitats dels llocs de treball oferits per les empreses. Per a atendre de manera eficient esta bretxa que, en molts casos, suposa un inconvenient per a l’accés a l’ocupació, els programes formatius amb compromís de contractació dirigits a persones desocupades es despleguen en la Llei 30/2015, de 9 de setembre (article 8.1.c), per la qual es regula el sistema de formació professional per a l’ocupació en l’àmbit laboral, i en el Reial decret 694/2017, de 3 de juliol, pel qual es desplega la Llei 30/2015 esmentada tractant d’atendre esta necessitat urgent del món laboral, en l’article 24.2.c, els inclou dins de l’oferta formativa per a treballadors desocupats i concreta el desenvolupament dels programes en l’article 28.

D’altra banda, el Reial decret 694/2017, de 3 de juliol, no esgota el desenvolupament reglamentari de la Llei 30/2015, de 9 de setembre, referent als programes amb compromisos de contractació. Amb data 1 d’abril de 2019, es va publicar en el BOE l’Orde TMS/368/2019, de 28 de març, per la qual es desplega el Reial decret 694/2017 esmentat, en relació amb l’oferta formativa de les administracions competents i el seu finançament, i s’establixen les bases reguladores per a la concessió de subvencions públiques destinades al seu finançament. Esta orde, dins del seu objecte i àmbit d’aplicació, inclou en l’article 1, apartat 3.b), els programes formatius que incloguen compromisos de contractació, i establix com a beneficiàries de les subvencions d’estos programes les entitats de formació i les empreses o les entitats, d’àmbit territorial corresponent al qual es dirigisca el programa, que comprometen per a si mateixes la realització de contractes (article 6.3).

En este sentit, la Llei 3/2023, de 28 de febrer, d’ocupació, que modifica la Llei 30/2015, resol la qüestió relativa a l’aplicació de la concessió directa de subvencions a estos programes amb compromís de contractació, unida a la necessària concurrència oberta a les empreses i entitats en els termes establits reglamentàriament.

Ja el Reial decret 818/2021, de 28 de setembre, pel qual es regulen els programes comuns d’activació per a l’ocupació del Sistema Nacional d’Ocupació, va modificar el Reial decret 357/2006, de 24 de març, pel qual es regula la concessió directa de determinades subvencions en els àmbits de l’ocupació i de la formació professional, va incloure en el seu àmbit d’aplicació (article 2, lletra m) les «subvencions a empreses i entitats per a la impartició d’accions de formació professional per a l’ocupació quan estes empreses o entitats adquirisquen per a si mateixes el compromís exprés de contractar un percentatge d’alumnes formats, d’acord amb el que es preveu en l’article 28 del Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el sistema de formació professional per a l’ocupació en l’àmbit laboral».

D’acord amb l’article 3 del Reial decret 357/2006 esmentat, quant al règim jurídic aplicable a la concessió directa de les subvencions d’estos programes s’aplica el mateix reial decret, les previsions de la Llei 38/2003, general de subvencions, i les disposicions reglamentàries dictades en el seu desenvolupament, i igualment s’ha d’aplicar el que s’establix en la regulació del programa en l’article 28 de l’RD 694/2017 i l’Orde TMS 368/2019, excepte en tot allò que afecte els continguts de publicitat i competència.

De manera que les ajudes es concediran en règim de concessió directa, de conformitat amb la Llei 30/2015, el Reial decret 357/2006, de 24 de març, modificat pel Reial decret 818/2021, de 28 de setembre, pel qual es regulen els programes comuns d’activació per a l’ocupació del Sistema Nacional d’Ocupació, i l’Orde TMS 368/2019, excepte en tot allò que afecte els continguts de publicitat i competència.

En el nostre àmbit competencial propi, la Llei 1/2015, de 6 de febrer, de la Generalitat, d’hisenda pública, del sector públic instrumental, assenyala en l’article 168 que, d’acord amb el que es preveu en l’article 22.2 de la Llei 38/2003, de 17 de novembre, poden concedir-se de manera directa, entre altres, les subvencions l’atorgament o la quantia de les quals s’impose a l’Administració per una norma de rang legal, que han de seguir el procediment de concessió que els resulte aplicable d’acord amb la seua pròpia normativa.

De conformitat amb l’article 76.c) del Reglament general de subvencions, la fixació dels mòduls específics de cada especialitat formativa s’ha dut a terme a través d’un estudi per a la «Implantació d’un sistema de justificació per mòduls econòmics de les subvencions concedides en l’àmbit de la formació professional per a l’ocupació», sobre la base dels gastos justificats i revisats de les accions formatives dirigides prioritàriament a les persones desocupades dels anys 2016, 2017 i 2018. Este instrument ha permés establir l’import dels mòduls econòmics d’acord amb criteris objectius que atenen, entre altres aspectes, la seua diferència en funció de l’àrea de l’especialitat formativa.

D’acord amb esta distribució de competències en l’àmbit estatal, com que es tracta de formació amb compromisos de contractació, el finançament d’estes ajudes es realitzarà de conformitat amb la distribució territorial de fons de l’Estat a les comunitats autònomes acordada en el si de la Conferència Sectorial d’Ocupació i Assumptes Laborals, i igualment poden ser objecte de cofinançament pel Fons Social Europeu o altres fons estructurals de la Unió Europea o supranacionals, i hi és aplicable, si és el cas, la normativa comunitària i espanyola corresponent.

En la Llei de pressupostos de la Generalitat per a l’exercici 2024, dins del programa 322C02, Formació i qualificació professional, s’inclou la línia de subvenció S1487, amb una dotació de 2.500.000,00 euros, dirigida a subvencionar programes de formació a mida de les empreses destinat a persones desocupades.

D’acord amb el que preveu l’article 160.4 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, la Secretaria Autonòmica d’Ocupació, Direcció General de Labora Servei Valencià d’Ocupació i Formació, procedix a dictar la resolució d’aprovació amb càrrec a l’exercici pressupostari 2024 de la convocatòria de subvencions dirigida a la realització d’accions formatives amb compromisos de contractació dirigides a persones desocupades del programa «Formació a mida de les empreses», conforme el Consell Valencià de Formació Professional,

RESOLC

*Primer. Aprovació de la convocatòria i indicació de les bases reguladores de les subvencions*

1. Es convoquen per a l’exercici 2024 subvencions en règim de concessió directa per a la realització d’accions formatives amb compromisos de contractació, dirigides a persones desocupades del programa «Formació a mida de les empreses», en aplicació del Reial decret 357/2006, de 24 de març, el Reial decret 694/2017, de 3 juliol, i l’Orde TMS 368/2019, de 28 de març, i la resta de normativa de desenvolupament aplicable.

2. La percepció de les subvencions previstes en esta resolució és compatible amb la de qualssevol altres que, per a la mateixa finalitat i objecte, puguen establir altres administracions o altres ens públics o privats, nacionals, de la Unió Europea, autonòmics o locals, sempre que la suma de totes les ajudes no supere el cost total de l’activitat subvencionada.

*Segon. Finançament i import de la convocatòria*

1. Les subvencions que es convoquen a l’empara d’esta resolució es destinaran a la realització de les accions formatives amb compromisos de contractació dirigides a persones desocupades que es finançaran amb fons finalistes del Ministeri de Treball i Economia Social.

Es destina per a atendre les subvencions un import global màxim de 2.500.000,00 €, amb càrrec a la línia de subvenció S1487 del capítol IV del subprograma 322C02, del pressupost de Labora Servei Valencià d’Ocupació i Formació per a l’exercici 2024.

Atés que les ajudes que regula esta resolució es financen amb fons que es distribuïxen territorialment, per a la seua gestió per les comunitats autònomes a càrrec dels pressupostos generals de l’Estat, la concessió d’estes estarà condicionada al fet que l’òrgan competent de l’Administració de l’Estat haja realitzat les actuacions o dictat els actes administratius que permeten assegurar l’efectivitat de la transferència de fons afectats.

Les accions formatives poden ser objecte de cofinançament pel Fons Social Europeu Plus o altres fons estructurals de la Unió Europea o supranacionals, i hi serà aplicable, si és el cas, la normativa comunitària i espanyola corresponent.

2. Quan les entitats beneficiàries siguen centres o entitats de formació, les ajudes a la formació que regula esta resolució són compatibles amb el mercat interior en aplicació de l’article 107.1 del Tractat de Funcionament de la Unió Europea, i queden dispensades de l’obligació de notificació que establix l’article 108.3 del Tractat i de comunicació d’acord amb el que preveu l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no reunixen tots els requisits de l’article 107.1 esmentat, atés que no suposen avantatge econòmic per a una empresa ni falsegen la competència, i no afecten els intercanvis comercials entre els estats membres.

3. Quan es tracte d’empreses i associacions empresarials les beneficiàries en el Programa de formació a mida, s’acullen al règim *de minimis*, establit en el Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de Funcionament de la Unió Europea a les ajudes *de minimis*  (DOUE L 2831, de 15.12.2023). El reglament esmentat s’aplicarà a les ajudes concedides a les empreses de tots els sectors, llevat de:

a) Les ajudes concedides a les empreses dedicades a la producció primària de productes de la pesca i de l’aqüicultura.

b) Les ajudes concedides a les empreses dedicades a la transformació i la comercialització de productes de la pesca i de l’aqüicultura, quan l’import de l’ajuda es determine en funció del preu o de la quantitat de productes adquirits o comercialitzats.

c) Les ajudes concedides a les empreses dedicades a la producció primària de productes agrícoles.

d) Les ajudes concedides a les empreses dedicades a la transformació i la comercialització de productes agrícoles, en un dels supòsits següents:

– Quan l’import de l’ajuda es determine en funció del preu o de la quantitat d’estos productes adquirits a productors primaris o comercialitzats per les empreses interessades.

– Quan l’ajuda se supedite a la seua repercussió, total o parcial, als productors primaris.

e) Les ajudes concedides a activitats relacionades amb l’exportació a tercers països o a estats membres, en concret les ajudes vinculades directament a les quantitats exportades, l’establiment i l’explotació d’una xarxa de distribució o altres gastos corrents relacionats amb l’activitat exportadora.

f) Les ajudes condicionades a la utilització de productes i servicis nacionals davant dels productes i els servicis importats.

D’altra banda, l’aplicació d’este règim suposa que l’import total de les ajudes *de minimis*  concedides a una única empresa no serà superior a 300.000 euros durant qualsevol període de tres anys.

Les ajudes *de minimis*  concedides d’acord amb el Reglament (UE) 2023/2831, de la Comissió, poden acumular-se amb:

a) Altres ajudes *de minimis*  concedides d’acord amb el Reglament (UE) 2023/2832, de la Comissió.

b) Altres ajudes *de minimis*  concedides d’acord amb el Reglament (UE) núm. 1408/2013, de la Comissió, i el Reglament (UE) de la Comissió núm. 717/2014 fins al límit màxim establit en l’article 3, apartat 2, del Reglament (UE) 2023/2831, de la Comissió.

Les ajudes *de minimis*  no es poden acumular amb cap ajuda estatal en relació amb els mateixos gastos subvencionables ni amb ajudes estatals per a la mateixa mesura de finançament de risc si esta acumulació excedix la intensitat d’ajuda o de l’import d’ajudes més elevat que corresponga fixat en les circumstàncies concretes de cada cas per un reglament d’exempció per categories o una decisió adoptats per la Comissió. Les ajudes *de minimis*  que no es concedisquen per a costos subvencionables específics ni puguen atribuir-se a costos subvencionables específics poden acumular-se amb ajudes estatals concedides en virtut d’un reglament d’exempció per categories o una decisió adoptats per la Comissió.

Fins que es cree un registre central d’ajudes *de minimis*, de conformitat amb el que disposa l’article 6.1 del Reglament (UE) 2023/2831, i este comprenga un període de tres anys, Labora ha de portar registre de la informació sobre les ajudes *de minimis*  concedides, que ha d’incloure les dades d’identificació del beneficiari, l’import de l’ajuda, la data de concessió, l’autoritat que concedix l’ajuda, l’instrument d’ajuda i el sector al qual concernix sobre la base de la nomenclatura estadística d’activitats econòmiques de la Unió Europea («nomenclatura NACE»). S’han de portar registres de la informació inscrita sobre les ajudes *de minimis*  durant deu anys a partir de la data de concessió de l’ajuda.

A través de la Direcció General de Fons Europeus i amb sol·licitud prèvia per escrit, s’ha de facilitar a la Comissió Europea, en un termini de 20 dies hàbils o en el termini superior que s’establisca en la sol·licitud, tota la informació que la Comissió considere necessària per a determinar si s’han complit les condicions establides en el Reglament (UE) 2023/2831, especialment per a determinar l’import total de les ajudes *de minimis*  rebudes per una empresa d’acord amb el Reglament (UE) 2023/2831 i altres reglaments *de minimis*, tot això d’acord amb el que establix l’article 6.7 del Reglament *de minimis*.

*Tercer. Entitats beneficiàries*

1. Seran beneficiàries de les subvencions els centres i les entitats de formació públiques o privades, les empreses o les associacions empresarials amb presència en l’àmbit territorial de la Comunitat Valenciana, d’acord amb els requisits que s’establixen en el punt resolutiu quart d’esta resolució.

2. Les entitats que impartisquen els cursos, tant si són beneficiàries com subcontractades, han d’estar autoritzades, acreditades i/o inscrites en el corresponent registre d’entitats de formació per a les accions formatives objecte de formació, en modalitat presencial, i disposar en l’àmbit territorial de la Comunitat Valenciana d’instal·lacions degudament autoritzades acreditades i/o inscrites que els permeta la impartició de les accions formatives sol·licitades.

3. D’acord amb el que preveu l’article 11.3 de la Llei 38/2003, de 17 de novembre, general de subvencions (d’ara en avant, LGS), les agrupacions de persones físiques o jurídiques, públiques o privades, les comunitats de béns o qualsevol altre tipus d’unitat econòmica o patrimoni separat que, fins i tot sense personalitat jurídica, puguen dur a terme els projectes, poden ser entitats beneficiàries de les subvencions, quan tinguen presència en l’àmbit territorial de la Comunitat Valenciana, i han de disposar en este àmbit d’instal·lacions degudament autoritzades inscrites i/o acreditades en el registre que permeten impartir les accions formatives sol·licitades.

*Quart. Objectiu*

1. En el programa de «Formació a mida de les empreses» seran objecte de finançament les accions formatives dirigides a persones desocupades que incloguen compromisos de contractació que es podran impartiran per:

a) Empreses o associacions empresarials amb centres de treball a la Comunitat Valenciana que adquirisquen per a si mateixes el compromís esmentat. En este cas, la contractació ha d’efectuar-la l’empresa beneficiària o el grup d’empreses al qual pertanga esta; en el cas de les associacions empresarials, poden efectuar-la també les empreses que la integren, pertinença que s’ha d’acreditar per mitjà d’un certificat del seu secretari o secretària.

b) Centres i entitats de formació públiques o privades, amb presència a la Comunitat Valenciana autoritzades, acreditades i/o inscrites en el corresponent registre d’entitats de formació, en els termes de l’article 15 de la Llei 30/2015, i en este cas podran assumir el compromís de contractació per mitjà d’acords o convenis amb altres empreses que efectuaran la contractació. En tot cas, és l’entitat de formació beneficiària la que ha d’assumir la responsabilitat d’executar l’activitat formativa subvencionada i de complir el compromís de contractació.

2. Els compromisos de contractació de les empreses o les entitats han d’incloure la informació següent:

a) Determinació de les necessitats formatives i els llocs que cal cobrir.

b) Procés de selecció previ al de formació, si és el cas.

c) Perfils de les persones que cal contractar.

d) Nombre de persones que es comprometen a contractar.

e) Tipus de contracte que cal realitzar i duració d’este.

f) Nombre d’empleats en plantilla de l’empresa o l’entitat contractant en la data de publicació d’esta resolució.

El compromís de contractació s’establirà sobre un percentatge del total de les persones treballadores desocupades formades, que no podrà ser inferior al 40 % d’estes. A l’efecte d’eventuals minoracions, s’entendrà que l’alumnat està format quan haja superat amb èxit almenys el 75 % les hores de duració del curs.

Es considerarà complit este compromís de contractació si en el termini i les formes de justificació s’acredita la contractació laboral de l’alumnat.

La jornada de treball del contracte serà a temps complet o temps parcial, en este cas amb un mínim de jornada del 50 % de la corresponent a una persona treballadora a temps complet comparable. La duració del contracte serà com a mínim de sis mesos en el cas de jornada a temps complet, i de nou mesos quan la jornada siga a temps parcial. En el cas que se subscriga un contracte de formació en alternança, la jornada de treball serà a temps complet i la duració mínima del contracte serà de 12 mesos.

La contractació a realitzar ha de suposar l’augment net de plantilla de l’empresa o empreses contractants. Caldrà acreditar respecte de les empreses que efectuen les contractacions, per a tots els seus centres radicats a la Comunitat Valenciana, el manteniment del nombre total de persones ocupades des de l’inici de l’acció formativa fins que finalitze el període de contractació de l’alumnat, sense computar les contractacions efectuades als alumnes objecte del compromís de contractació. A l’efecte, s’haurà de presentar un informe de vida laboral, del compte de cotització de cada un dels centres de treball radicats a la Comunitat Valenciana, des de l’inici del programa formatiu fins a la finalització del període mínim de contractació de l’alumnat.

No es considerarà complit el compromís de contractació quan les contractacions les facen empreses de treball temporal per a posar persones treballadores a la disposició d’altres empreses, per no suposar el compromís de contractació un increment net de la plantilla.

3. Les especialitats o les accions formatives hauran d’estar incloses o vinculades al Catàleg nacional de qualificacions professionals o en el Catàleg d’especialitats formatives de l’àmbit laboral. Poden consistir en accions formatives vincules a l’obtenció de certificats professionals de grau C i de certificats de competència de grau B, així com altres especialitats no vinculades a certificats.

Les entitats poden impartir noves especialitats formatives amb compromís de contractació i han de tramitar i obtindre l’alta en el catàleg d’especialitats formatives corresponent abans de la presentació de la sol·licitud.

4. Les entitats o les empreses, fins i tot les societats civils i les comunitats de béns, en l’àmbit territorial de la Comunitat Valenciana, han de disposar d’instal·lacions degudament autoritzades acreditades i/o inscrites que els permeten impartir les especialitats sol·licitades. Es requerirà igualment esta condició per a les especialitats complementàries. Este requisit s’ha de complir abans de formular la proposta de resolució.

5. Les accions formatives s’impartiran únicament en modalitat presencial. L’aula virtual podrà utilitzar-se com a mitjà complementari i addicional per a desenvolupar el procés formatiu, sense que la impartició de la totalitat de l’especialitat formativa puga fer-se a través de l’aula virtual. Quan s’utilitze l’aula virtual, serà per causes motivades i per un període de temps determinat, i el seu ús requerirà una sol·licitud prèvia que hauran d’autoritzar els servicis territorials competents en matèria de formació professional per a l’ocupació.

Es considera aula virtual l’entorn d’aprenentatge on el personal tutor-formador i l’alumnat interactuen, de manera concurrent en temps real, a través d’un sistema de comunicació telemàtic de caràcter síncron.

*Quint. Lloc, termini i presentació de sol·licituds*

1. Les sol·licituds s’han de presentar telemàticament en un model normalitzat, juntament amb la documentació específica.

Per a presentar telemàticament les sol·licituds, s’ha d’accedir a la seu electrònica de la Generalitat ([https://sede.gva.es/va/),](https://sede.gva.es/va/), ) des d’on es pot accedir al tràmit de presentació de sol·licituds a ajudes de Labora Servei Valencià d’Ocupació i Formació, o la pàgina web www.labora.gva.es a través de l’enllaç de sol·licitud telemàtica. Per a fer-ho, la persona sol·licitant ha de disposar de firma electrònica avançada, bé amb el certificat reconegut d’entitat (persones jurídiques) o bé amb el certificat reconegut per a ciutadans (persona física), els dos admesos per la seu electrònica de la Generalitat ([https://sede.gva.es/va/).](https://sede.gva.es/va/). ) En el cas que es presente un certificat digital de persona física i que s’actue en representació d’una persona jurídica, cal inscriure’s prèviament en el Registre de representacions de caràcter voluntari davant de la Generalitat per a fer tràmits per via telemàtica.

2. Cada sol·licitud ha d’incloure per orde de prioritat totes les accions formatives que l’entitat pretenga desenvolupar en el seu àmbit provincial, entenent que es realitza per la totalitat de les hores del certificat professional, de l’especialitat corresponent o del mòdul o mòduls sol·licitats.

3. El termini de presentació de sol·licituds estarà obert des de l’endemà de la publicació d’esta resolució en el DOGV fins al 31 d’octubre de 2024, sempre supeditat a la disponibilitat pressupostària.

*Sext. Documentació i informació que s’ha d’adjuntar amb la sol·licitud*

1. D’acord amb el que preveu l’article 11.3 de l’LGS, en el cas de societats civils sense personalitat jurídica i comunitats de béns, cal fer constar expressament, tant en la sol·licitud com en la resolució de concessió, els compromisos d’execució assumits per cada membre de l’agrupació, així com l’import de subvenció que ha d’aplicar cada un d’ells, que tindran, igualment, la consideració de beneficiaris. En qualsevol cas, han de nomenar un representant o apoderat únic de l’agrupació amb poders bastants per a complir les obligacions que, com a beneficiari, corresponen a l’agrupació. No es podrà dissoldre l’agrupació fins que haja transcorregut el termini de prescripció que preveuen els articles 39 i 65 de l’LGS.

Cada una de les persones membres de l’agrupació que es comprometen a efectuar la totalitat o part de les activitats en nom i per compte del primer han d’aportar la documentació detallada en l’apartat següent, lletres a, b, c, d i e.

2. La sol·licitud ha d’anar acompanyada de la documentació següent, que s’ha d’annexar per mitjans telemàtics, sense perjuí que puga requerir-se en determinades circumstàncies l’exhibició dels documents originals per a acarar-los:

a) Autorització expressa a Labora Servei Valencià d’Ocupació i Formació perquè comprove les dades d’identitat de la persona sol·licitant o, en cas que es tracte d’una persona jurídica, del seu representant, de conformitat amb el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana. No obstant això, si de la comprovació efectuada resulta alguna discordança amb les dades facilitades per la mateixa persona interessada, l’òrgan instructor estarà facultat per a fer les actuacions que siguen procedents per tal d’aclarir-la. Si la persona sol·licitant no presta el consentiment, haurà d’aportar una còpia del document nacional d’identitat.

b) Declaració responsable de no trobar-se en cap dels supòsits de l’article 13.2, 3 i 3 de l’LGS, segons el model normalitzat, així com de no ser deutor per resolució de procedència de reintegrament.

Igualment s’acreditarà segons el model normalitzat disponible en la web de Labora Servei Valencià d’Ocupació i Formació el que disposa l’article 13.3 bis de l’LGS, en relació amb el compliment de la Llei 3/2004, de 29 de desembre, per la qual s’establixen mesures de lluita contra la morositat en les operacions comercials..

c) Declaració responsable del compliment de la normativa sobre la integració laboral de persones amb discapacitat o, si és el cas, l’exempció d’esta obligació, segons el que establix el Decret 279/2004, de 17 de desembre, del Consell.

d) Certificat de situació en el cens d’activitats econòmiques de l’AEAT i documents acreditatius de l’últim abonament de l’Impost d’Activitats Econòmiques (IAE) corresponents a les activitats en alta o declaració responsable de l’exempció o no subjecció.

e) D’acord amb el que preveu l’article 22.4 de l’RLGS, la presentació de la sol·licitud de subvenció comporta l’autorització de l’entitat sol·licitant perquè l’òrgan concedent obtinga de manera directa l’acreditació de les circumstàncies que preveuen els articles 18 i 19 del reglament esmentat per mitjà de certificats telemàtics, cas en què l’entitat sol·licitant no ha d’aportar el certificat corresponent.

No obstant això, la persona sol·licitant pot denegar expressament el consentiment, per a la qual cosa ha d’aportar els certificats que a continuació es detallen, i que tindran un període de validesa de sis mesos a comptar des de la data de l’expedició, d’acord amb el que establix l’article 23.3 del reglament esmentat:

– De l’Agència Estatal d’Administració Tributària, el certificat que acredite que es troba al corrent de les seues obligacions tributàries.

– De la Tresoreria General de la Seguretat Social, el certificat que acredite que està al corrent en el compliment de les seues obligacions.

– De l’Agència Tributària Valenciana (ATV), el certificat que acredite que no té deutes de naturalesa tributària amb la Generalitat.

f) Dades de domiciliació bancària, que es facilitaran segons el procediment establit en l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, per a la qual cosa s’aplicarà el tràmit automatitzat que preveu l’article 5 quan resulte aplicable.

g) Pla formatiu segons model normalitzat.

h) Quan es tracte d’empreses i associacions empresarials:

Declaració responsable referent a qualssevol altres ajudes *de minimis*  rebudes durant qualsevol període de tres anys i que estiguen subjectes al Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de Funcionament de la Unió Europea a les ajudes *de minimis*  o a altres reglaments *de minimis*  a fi de comprovar que no se superen els límits de l’apartat 2 de l’article 3 d’este reglament, segons model normalitzat, així com sobre altres ajudes concedides per als mateixos costos subvencionables o el mateix fet subvencionable o de no haver-ne obtingut cap.

En el cas que se subcontracte l’execució de l’acció subvencionada amb un centre o una entitat de formació:

– Acord subscrit a l’efecte per l’entitat sol·licitant amb l’entitat que impartirà la formació.

– Declaració responsable, segons el model normalitzat, de no estar incursos en cap de les prohibicions de subcontractació que establix l’article 29.7 de l’LGS.

– Justificació de manera raonada del fet que l’elecció de l’entitat proveïdora respon a criteris d’eficàcia i economia, tenint en compte el projecte que es vol realitzar i l’àmbit en què es desenvolupa.

– Compromís de contractació en el model normalitzat.

*Sèptim. Pla formatiu*

El pla formativa que s’ha de presentar telemàticament, segons el model normalitzat ha de recollir els aspectes següents:

1. Dades generals de l’acció formativa:

• Codi i nom de l’especialitat.

• Adreça completa del lloc d’impartició, que ha de coincidir amb el domicili autoritzat inscrit o acreditat, el número de cens i la identificació de l’aula inscrita o acreditada on es projecta impartir l’acció formativa.

• Priorització de les accions.

• Nombre de persones participants: a proposta de l’entitat, amb el límit del nombre d’alumnes que figure en l’autorització, acreditació o inscripció de l’aula on estiga previst impartir l’acció formativa.

• Nombre d’hores.

• Subcontractació: es farà constar si l’executarà directament l’entitat beneficiària o se subcontractarà amb un centre acreditat o inscrit en l’especialitat.

• Quan es tracte d’especialitats noves donades d’alta per l’entitat beneficiària en el corresponent catàleg d’especialitats formatives que no estiguen autoritzades, acreditades o inscrites en la data de sol·licitud, s’aportarà la documentació identificativa del lloc d’impartició (plànols, certificat de compliment de condicions higièniques, de seguretat, etc.), declaració responsable que les instal·lacions en les quals s’impartirà l’acció formativa són adequades per a impartir-la i de tindre a la seua disposició a l’inici de l’acció formativa les dotacions necessàries per a desenvolupar-la. En tot cas, les instal·lacions han de reunir les condicions higièniques, acústiques, d’habitabilitat i seguretat exigides per la legislació vigent.

2. A més de l’especialitat principal, s’impartirà com a especialitat complementària l’especialitat FCOO03 (Inserció Laboral, Sensibilització Mediambiental i en Igualtat de Gènere), que tindrà una duració de 10 hores.

L’especialitat complementària FCOO03 la impartirà personal docent que impartisca algun dels mòduls propis del certificat professional, certificat de competència o de l’especialitat formativa excepte quan no tinga la formació necessària per a això, i en este cas la podrà impartir un altre personal docent. En tot cas, la retribució d’esta especialitat ha de ser similar a la del personal que impartisca els mòduls propis del certificat professional o especialitat principal.

3. Quan l’especialitat principal de l’acció formativa siga de certificat professional o de competència per a realitzar el mòdul de pràctiques professionals no laborals o formació en centres de treball, s’haurà d’incloure el nom del centre o centres de treball, l’empresa o empreses on es preveja realitzar-la, amb l’expressió de la seua activitat principal, sense perjuí que posteriorment s’hi incorporen noves empreses.

4. Quan es tracte d’accions formatives vinculades a certificats professionals o de competència, indicació expressa que el professorat complix el perfil i requisits establits en el Reial decret 659/2023, de 18 de juliol, pel qual es desenvolupa l’ordenació del sistema de formació professional .Quan es tracte de formació no vinculada a certificats professionals, manifestació expressa que el personal docent proposat complix els requisits mínims exigits pel programa formatiu de l’especialitat respecte del nivell acadèmic o titulació, experiència professional, si és el cas, i a més posseïx una formació metodològica de 100 hores com a mínim. L’Administració podrà sol·licitar tota la documentació acreditativa d’este perfil que estime convenient.

5. Desglossament del pressupost necessari per a dur a terme l’acció formativa.

6. Si és el cas, entitats o organismes que col·laboren en el finançament de l’acció.

7. Proposta organitzativa.

*Octau. Instrucció i proposta de resolució*

1. Les ajudes es concediran en règim de concessió directa, de conformitat amb la Llei 30/2015, el Reial decret 357/2006, de 24 de març, modificat pel Reial decret 818/2021, de 28 de setembre, pel qual es regulen els programes comuns d’activació per a l’ocupació del Sistema Nacional d’Ocupació, i l’Orde TMS 368/2019, excepte en tot allò que afecte els continguts de publicitat i competència.

2. Els expedients es resoldran amb la comprovació prèvia que es complixen els requisits que establex esta resolució i les condicions per a ser entitat beneficiària, a proposta de l’òrgan instructor, fins a esgotar el crèdit disponible.

3. D’acord amb el que preveu l’article 68 de la Llei 39/2015, d’1 d’octubre, del procediment administratiu comú de les administracions públiques, en el cas que la sol·licitud presentada no complisca els requisits exigits o la documentació aportada amb caràcter obligatori continga errors o siga insuficient, l’òrgan instructor requerirà l’entitat sol·licitant perquè, en el termini de deu dies, esmene la falta o aporte els documents preceptius, amb la indicació que, si no ho fa, es considerarà que desistix de la seua petició, amb una resolució prèvia que es dictarà en els termes que preveu l’article 21 de la mateixa llei.

4. La concessió de les subvencions es realitzarà per orde d’entrada de les sol·licituds, atenent el moment en què s’haja completat la presentació de la sol·licitud (comprensiva de l’imprés de sol·licitud i de la resta de documentació exigida en esta resolució) en la seu electrònica de la Generalitat Valenciana. En cas que diferents expedients s’hagen completat en la mateixa data i no resulte possible prioritzar-los per hora de presentació, es prioritzarà la sol·licitud de subvenció en funció de la data de sol·licitud inicial més antiga i, si d’esta manera tampoc es resol l’empat, en funció del número d’expedient més baix.

En el cas que l’òrgan instructor realitze requeriments a l’entitat sol·licitant d’acord amb el que es disposa en l’apartat quart d’este punt resolutiu a l’efecte de completar l’expedient, s’entendrà que la presentació de la sol·licitud i l’expedient està completa en la data del registre d’entrada corresponent a l’últim document presentat de l’expedient, descomptant els dies transcorreguts entre el registre de la sol·licitud defectuosa o documentació incompleta i la data de notificació del corresponent requeriment o requeriments.

5. La instrucció del procediment correspondrà als servicis territorials competents en matèria de formació per a l’ocupació. Estos servicis territorials de Labora realitzaran totes les actuacions que consideren necessàries per a determinar, conéixer i comprovar les dades, la concurrència de l’actuació subvencionable i el compliment de la resta de les condicions que exigixen esta resolució i la Llei general de subvencions per a ser entitat beneficiària de la subvenció i en virtut dels quals les persones titulars de les corresponents direccions territorials formularan la proposta de resolució.

6. A la vista de la documentació que conste en l’expedient i amb la comprovació prèvia que es complixen els requisits que establix esta resolució i les condicions per a ser entitat beneficiària, la direcció territorial competent en matèria de formació per a l’ocupació emetrà la corresponent proposta de resolució de concessió.

S’indicaran en la corresponent proposta de resolució, respecte de les sol·licituds inadmeses o excloses per no reunir requisits, les causes concretes de la seua exclusió. Igualment, s’indicarà el caràcter denegatori per haver-se esgotat el crèdit disponible, atenent el que disposa l’apartat tercer d’este article.

*Nové. Resolució: termini, notificació i recursos*

1. Vista la proposta de l’òrgan instructor, la Direcció General d’Ocupació i Formació dictarà la resolució procedent per delegació de la Direcció General de Labora Servei Valencià d’Ocupació i Formació.

2. El termini per a resoldre i notificar la resolució serà de sis mesos a comptar de l’endemà de la data de presentació de la sol·licitud. Transcorregut este termini sense que s’haja dictat i notificat una resolució expressa, la sol·licitud s’entendrà desestimada per silenci administratiu de conformitat amb l’article 5.4 del Reial decret 357/2006, de 24 de març, sense perjuí que subsistisca l’obligació legal de l’Administració de resoldre expressament sobre la petició formulada.

3. La resolució fixarà expressament l’import concedit i incorporarà, si és el cas, les condicions, el compromís de contractació, les obligacions i les determinacions accessòries a què haja d’ajustar-se l’entitat beneficiària. S’identificarà, si és el cas, la part de la subvenció cofinançada pel Fons Social Europeu Plus o el fons comunitari o supranacional que corresponga.

Quan es tracte d’empreses o associacions empresarials, la resolució contindrà informació de l’import previst de l’ajuda en equivalent de subvenció bruta, així com del seu caràcter *de minimis*, fent referència expressa al Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de Funcionament de la Unió Europea a les ajudes *de minimis*  (DOUE L 2831, de 15.12.2023).

4. A la resolució de concessió s’adjuntarà la designació del personal tècnic de formació que actuarà com a interlocutor entre l’entitat i l’Administració, nomenats per la persona que exercisca la direcció del Servici Territorial de Formació per a l’Ocupació.

5. Les resolucions que es dicten es notificaran a les persones interessades en els termes previstos en la legislació vigent en matèria de procediment administratiu comú i se sotmetran al règim de publicitat previst en la normativa pròpia de la Comunitat Valenciana en matèria de transparència.

6. La resolució de concessió es remetrà a la Base de dades nacional de subvencions per a publicar-la en este portal, de conformitat amb el que disposa l’article 30 del Reglament de subvencions, aprovat pel Reial decret 887/2006, de 21 de juliol; l’article 20 de l’LGS, i el Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques.

7. En el cas que queden sol·licituds presentades a l’empara de la convocatòria corresponent, valorades positivament i que no puguen atendre’s per falta de disponibilitat pressupostària, es podran resoldre favorablement en la mesura que es dispose de crèdit en la línia pressupostària corresponent a conseqüència de més dotació pressupostària o renúncies a subvencions concedides.

8. Les resolucions recollides en este punt resolutiu esgoten la via administrativa i contra estes es pot interposar un recurs potestatiu de reposició davant d’este mateix òrgan en el termini d’un mes a partir de l’endemà de la notificació de la resolució, d’acord amb el que preveuen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del Jutjat Contenciós Administratiu, de conformitat amb el que establix l’article 8, apartat 3, així com l’article 46, apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que s’estime pertinent.

*Desé. Mitjà de notificació o publicació dels tràmits que cal omplir en el procediment*

1. Les notificacions s’han de practicar per mitjans electrònics i, d’acord amb el que preveu l’article 41.1, paràgraf tercer, de la Llei 39/2015, d’1 d’octubre, del procediment administratiu comú de les administracions públiques, les notificacions són vàlides sempre que permeten tindre constància del seu enviament o posada a disposició, de la recepció o l’accés per l’interessat o el seu representant, de les seues dates i hores, del contingut íntegre i de la identitat fidedigna del remitent i destinatari. L’acreditació de la notificació efectuada s’ha d’incorporar a l’expedient.

Si, per raons tècniques o de qualsevol altra índole, la notificació electrònica no és possible, s’ha de practicar per mitjà de correu certificat.

2. D’acord amb el que preveu l’article 73 de la Llei 39/2015, d’1 d’octubre, del procediment administratiu comú de les administracions públiques, en qualsevol moment del procediment, si l’Administració considera que algun dels actes dels interessats no reunix els requisits necessaris, ho posarà en coneixement del seu autor i li concedirà un termini de deu dies per a completar-lo.

En el cas dels interessats que no atenguen el requeriment, es podrà declarar que perden seu dret al tràmit corresponent. No obstant això, s’admetrà l’actuació de l’interessat i produirà efectes legals si es produïx abans o dins del dia en què es notifique la resolució en la qual es considere que el termini ha transcorregut.

*Onzé. Sol·licitud de bestreta i ingrés de romanents*

D’acord amb els límits que preveu l’article 6.6 de la Llei 30/2015, de 9 de setembre, per la qual es regula el Sistema de Formació Professional per a l’Ocupació en l’àmbit laboral, es preveuen lliuraments de fons amb caràcter previ a l’inici de l’activitat formativa de fins al 25 % de l’import concedit. Igualment, es preveu el pagament de fins a un 35 % addicional una vegada acreditat l’inici de l’activitat formativa. A este efecte, es podran formalitzar les sol·licituds en els models normalitzats que es facilitaran per a això, que comprendran les opcions següents:

a) Sol·licitar, abans de l’inici de l’activitat formativa, la bestreta de fins al 25 % de la subvenció concedida i, en la mateixa sol·licitud, la bestreta de fins al 35 % addicional, amb caràcter condicionat a l’acreditació de l’inici de l’activitat formativa.

b) Sol·licitar, abans de l’inici de l’activitat formativa, la bestreta de fins al 25 % de la subvenció concedida i, si és el cas, amb caràcter addicional a la sol·licitud anterior, presentar una nova sol·licitud en el termini d’un mes a partir de l’inici de l’activitat formativa de fins al 35 % de la subvenció concedida.

Així mateix, l’entitat beneficiària podrà sol·licitar una única bestreta de fins al 60 % de l’import concedit una vegada acreditat l’inici de l’activitat formativa.

Llevat que l’entitat beneficiària estiga exempta d’esta obligació, d’acord amb la normativa vigent, caldrà presentar un aval bancari per un import igual a la quantitat que s’anticiparà. L’entitat beneficiària ha de depositar la garantia en la corresponent direcció territorial de la conselleria competent en matèria d’hisenda. Una vegada obtinguda la carta de pagament acreditativa del depòsit, l’entitat beneficiària l’ha de presentar en la corresponent direcció territorial competent de Labora Servei Valencià d’Ocupació i Formació com a requisit previ i indispensable per al pagament anticipat.

Les garanties es cancel·laran per acord de l’òrgan concedent en els casos següents:

1. Una vegada comprovada de conformitat l’adequada justificació de la bestreta.

2. Quan s’hagen reintegrat les quantitats anticipades.

D’acord amb l’article 19.5 de l’LGS, els rendiments financers que es generen pels fons lliurats a les entitats beneficiàries no incrementaran l’import de la subvenció concedida, en raó a la seua escassa quantia i a la dificultat d’aplicar-los a les activitats subvencionades i del seu seguiment i control.

Amb caràcter previ al cobrament, l’entitat beneficiària haurà d’acreditar que complix els aspectes que indica l’article 34.5 de l’LGS.

Dins del termini de justificació que preveu esta resolució, l’entitat ha d’ingressar els romanents no aplicats en el compte número ES60 7908 8762 7591 5587 8565, de Caixabank, a favor de Labora Servei Valencià d’Ocupació i Formació, i acreditar-ho davant del mateix òrgan amb la identificació del número d’expedient.

Les bestretes i/o la resta de pagaments que haja de fer l’Administració es faran efectius en el termini màxim de tres mesos, a comptar des de la presentació per l’entitat beneficiària de la documentació requerida per a sol·licitar esta bestreta, o de sis mesos des de la presentació de la justificació a través de mòduls específics dels programes de formació.

*Dotzé. Termini d’inici i finalització de les accions formatives*

1. Els cursos s’han d’iniciar en el termini de 2 mesos des de la data de notificació de la resolució, llevat que per estar impartint formació les aules no estiguen disponibles, cas en què el termini es compta a partir del moment en què finalitzen les accions formatives referides, data que caldrà comunicar al personal tècnic de formació. Sense perjuí d’això, els cursos s’iniciaran, en tot cas, abans del 31 de desembre de 2024, i finalitzaran, amb caràcter general, abans del 30 de juny de 2025. Les accions formatives amb una duració igual o superior a 500 hores i inferior a 700 hauran de finalitzar abans de l’1 d’agost de 2025. Les accions formatives amb una duració igual o superior a 700 hores hauran de finalitzar abans del 15 de setembre de 2025.

2. L’horari s’ha d’organitzar de manera que l’estada de l’alumnat al centre formatiu o a l’empresa oscil·le entre quatre i sis hores diàries, de dilluns a divendres, ininterrompudament, llevat que la persona que exercisca la direcció del Servici Territorial de Formació per a l’Ocupació autoritze un altre horari. En cap cas podrà autoritzar-se un horari inferior a 20 hores, superior a 40 hores setmanals o superior a 8 hores diàries.

La programació de les accions formatives en una única aula i dia serà com a màxim de dotze hores, i es respectarà dins d’esta duració màxima un descans de quinze minuts entre els diferents torns que es puguen programar. Qualsevol duració superior a esta requerirà l’autorització de la persona que exercisca la direcció del servici territorial de formació per a l’ocupació.

*Tretzé. Selecció de l’alumnat*

1. Els cursos es dirigiran a persones en situació de desocupació, que hauran de figurar inscrites a l’inici de la formació com a persones desocupades o treballadores agràries en un servici públic d’ocupació.

La consideració com a persones treballadores desocupades estarà determinada per la situació laboral en què es troben a l’inici de la formació.

2. L’entitat beneficiària realitzarà la preselecció de l’alumnat desocupat d’acord amb les instruccions de la Direcció General de Labora, que es publicaran en el web de Labora. La preselecció de l’alumnat es realitzarà a partir de la informació registrada en PuntLABORA entre els qui han mostrat interés a participar en les accions formatives.

3. L’entitat beneficiària ha de comptar amb personal tècnic, propi o extern, adequat per a la selecció d’alumnes.

4. Una vegada finalitzat el procés de selecció, l’entitat omplirà l’»acta de selecció» en el model electrònic normalitzat (FOR0026E).

S’hi inclourà una manifestació expressa del fet que les persones candidates seleccionades complixen els requisits formatius i professionals per a cursar amb aprofitament l’acció formativa, en els termes que preveu el corresponent programa formatiu de l’especialitat i en el cas de formació certificable en els termes previstos en l’article 75 del Reial decret 659/2023.

De totes estes incidències cal deixar constància en l’acta esmentada.

5. En tot cas, l’entitat beneficiària és la responsable de seleccionar les persones participants i de comprovar que disposen dels requisits d’accés per a dur a terme l’acció formativa en funció dels requeriments d’esta.

6. Amb caràcter general, i sempre que complisquen els perfils requerits, tindran prioritat a l’efecte de participar en els cursos els col·lectius vulnerables d’atenció prioritària enumerats en l’article 50 de la Llei 3/2023, de 28 de febrer, d’ocupació, i les persones migrants en procés d’obtenció de l’autorització de residència per arrelament per a la formació.

7. Tindran la consideració de no prioritàries a l’accés a l’oferta formativa les persones que hagen abandonat injustificadament accions formatives en el Programa de formació a mida de les empreses en els dos exercicis anteriors a esta convocatòria.

8. D’acord amb l’Orde TMS/368/2019, les persones treballadores desocupades participants en el Programa de formació a mida de les empreses tindran dret a percebre les ajudes de transport, manutenció i allotjament, així com les beques per diversitat funcional o discapacitat i per la condició de dones víctimes de violència de gènere. Per a això hauran de participar, amb els requisits i les condicions que s’establisquen, en la convocatòria corresponent per a la concessió directa de les ajudes i beques, dirigida a les persones treballadores desocupades que participen en accions formatives finançades en el marc de l’oferta formativa de Labora Servei Valencià d’Ocupació i Formació.

*Catorzé. Obligacions de l’alumnat i causes d’exclusió*

1. L’alumnat està obligat a:

a) Assistir a les classes de manera regular i contínua i seguir amb aprofitament l’acció formativa.

b) No simultaniejar cursos de formació per a l’ocupació de caràcter presencial quan superen les quaranta hores setmanals, encara que hi haja compatibilitat horària, o, sent inferior el nombre d’hores, no hi haja compatibilitat horària; a este efecte, es comprovarà la situació de l’alumnat a l’inici de cada una de les accions formatives.

c) Autoritzar Labora Servei Valencià d’Ocupació i Formació a consultar la seua vida laboral, a l’efecte de controlar el compliment de les condicions que establix esta resolució.

2. Causes d’exclusió de l’alumnat:

a) La falta d’aprofitament o l’obstaculització del desenvolupament normal del curs, amb el vistiplau previ del personal tècnic de formació.

b) Simultaniejar cursos de formació per a l’ocupació de caràcter presencial quan superen les quaranta hores setmanals, o, sent inferior el nombre d’hores, no hi haja compatibilitat horària en els termes de l’apartat 1 d’este punt resolutiu, i en este cas l’exclusió s’aplicarà als cursos als quals s’haja incorporat de manera més recent.

c) No presentar l’autorització per a consultar la vida laboral o revocar-la una vegada presentada.

d) Incórrer en més de tres faltes d’assistència no justificades en el mes. Les faltes d’assistència justificades no computen a este efecte, llevat que representen més del 25 % de la duració de l’acció formativa. L’entitat que impartisca l’acció formativa ha de fer efectiva la baixa de la persona participant el dia lectiu següent al de la comissió de les faltes esmentades.

*Quinzé. Quantia màxima de la subvenció*

La quantia de la subvenció es determina per mitjà del producte del nombre d’hores pel nombre de persones participants i per l’import del mòdul específic corresponent, per a cada una de les accions formatives convocades i de les pràctiques professionals no laborals o mòdul de formació en centres de treball que conformen el programa de formació.

Els mòduls econòmics (cost/hora/alumne) aplicables a l’efecte de determinar les subvencions destinades a finançar cada una de les accions formatives d’esta convocatòria es publiquen en l’annex d’esta resolució atenent l’àrea professional corresponent de cada una de les accions.

De conformitat amb l’article 76.c del Reglament general de subvencions, la fixació dels mòduls específics de cada especialitat formativa s’ha dut a terme a través d’un estudi per a la «Implantació d’un sistema de justificació per mòduls econòmics de les subvencions concedides en l’àmbit de la formació professional per a l’ocupació», sobre la base dels gastos justificats i revisats de les accions formatives dirigides prioritàriament als desocupades dels anys 2016, 2017 i 2018. Este estudi s’ha realitzat d’acord amb l’informe tècnic motivat amb data 21 de març de 2023 del Servici de Gestió de Programes, que preveu les variables tècniques considerades per a determinar els mòduls econòmics per especialitat formativa.

*Setzé. Subcontractació*

D’acord amb l’article 28.1 de l’RD 694/2017, en relació amb l’article 29.2 de l’LGS, les entitats beneficiàries únicament podran subcontractar una vegada fins al 100 % la realització de l’activitat formativa, excepte quan la beneficiària siga una entitat de formació autoritzades, acreditada i/o inscrita, cas en què esta no podrà subcontractar amb tercers l’execució de l’activitat formativa. La contractació de personal docent per a la impartició de la formació subvencionada per part de l’entitat beneficiària o per part del centre de formació subcontractat no es considerarà subcontractació. Per contractació de personal docent s’entén exclusivament la contractació de persones físiques.

En el cas de subcontractació, l’entitat beneficiària ha de sol·licitar l’autorització prèvia segons el que establix l’article 29, apartats 3 i 7.d, de la Llei 38/2003, de 17 de novembre, i adjuntar a la sol·licitud esmentada el contracte que es preveu formalitzar. La Direcció General d’Ocupació i Formació de Labora resoldrà l’autorització en el termini de vint dies des de la data en què la sol·licitud haja entrat en el registre de l’òrgan competent per a ser tramitada. En cas contrari, es considerarà atorgada. S’haurà d’aportar el contracte subscrit a este efecte amb l’entitat subcontractista i una declaració responsable d’esta, segons un model normalitzat, de no estar incurs en cap de les prohibicions de subcontractació que establix l’article 29.7 de l’LGS.

*Desseté. Gastos subvencionables*

1. Els gastos subvencionables es regixen pel que disposa l’article 31 de la Llei 38/2023, de 17 de novembre.

2. Es considerarà gasto realitzat el que s’haja pagat efectivament abans que finalitze el període de justificació.

3. Es consideren gastos subvencionables els que, de manera indubtable, estiguen relacionats amb l’activitat objecte de la subvenció, resulten estrictament necessarie per a l’execució de les activitats i s’hagen contret durant el període d’execució establit per a la realització de l’activitat objecte de l’ajuda. Només es consideren gastos subvencionables els efectuats a partir de la concessió de la subvenció. Sense perjuí d’això, es poden imputar com a gastos subvencionables els costos indirectes corresponents a l’elaboració i la presentació del programa de formació des de la data de publicació de la convocatòria respectiva i els d’elaboració i la presentació de la justificació de la subvenció rebuda fins al moment de la presentació.

4. Amb caràcter general, són susceptibles de finançament els gastos següents:

a) Costos directes de l’activitat formativa:

1r. Les retribucions del personal formador i tutor formador intern i extern.

També s’hi poden incloure les retribucions del personal que, tot i no ser formador o tutor-formador de l’acció formativa, fa tasques de suport tècnic relacionades directament amb el procés d’aprenentatge, assessorament i orientació a l’alumnat fins a un màxim del 15 % l’import de la subvenció concedida.

El personal de suport tècnic esmentat ha de dur a terme accions com ara diagnòstic individualitzat i elaboració del perfil, disseny d’itinerari personalitzat, assessorament per a la definició del currículum i cerca activa d’ocupació i altres que afavorisquen l’ocupabilitat o la utilització dels servicis de Labora Servei Valencià d’Ocupació i Formació.

S’hi poden incloure salaris, assegurances socials, dietes i gastos de locomoció, en el cas de contractació laboral, i gastos de contractació, en el cas de contracte de servicis, i, en general, tots els costos imputables en l’exercici de les activitats de preparació, impartició, tutoria i avaluació a les persones participants de les activitats formatives.

En tot cas s’observarà el que disposen els convenis, els estatuts o els reglaments reguladors de les retribucions, les obligacions i els drets de cada tipus de personal els gastos del qual puguen imputar-se.

Estos gastos s’han de presentar degudament desglossats per hores dedicades a l’activitat que s’imputen.

2n. Els gastos d’amortització d’equips didàctics i plataformes tecnològiques, calculats amb criteris d’amortització acceptats en les normes de comptabilitat, així com el lloguer o l’arrendament financer d’estos, excloent-ne els interessos, generats en l’execució de les activitats formatives.

Estos gastos s’han de presentar degudament desglossats per activitat formativa i s’han d’imputar pel nombre de participants en el cas d’ús individual dels equips o les plataformes.

En relació amb el lloguer o l’arrendament financer de les plataformes tecnològiques, es podran imputar este tipus de gastos amb el límit del 5 % d’import concedit.

3r. Gastos de mitjans didàctics i/o adquisició de materials didàctics, així com els gastos en béns consumibles utilitzats en la realització de les activitats formatives, incloent-hi el material de protecció i seguretat.

Estos gastos s’han de presentar degudament desglossats per activitat formativa i s’han d’imputar pel nombre de participants en el cas d’ús individual dels equips o les plataformes.

4t. Els gastos de lloguer, arrendament financer, excloent-ne els interessos, o amortització de les aules, els tallers i altres superfícies utilitzades en el desenvolupament de la formació.

Estos gastos s’han de presentar degudament desglossats per activitat formativa i s’han d’imputar pel període de duració de l’acció, tenint en compte els espais i/o els mitjans utilitzats.

Els gastos d’amortització s’han de calcular segons les normes de comptabilitat generalment acceptades, entre les quals és aplicable el mètode d’amortització segons les taules aprovades pel Reglament de l’Impost de Societats.

5t. Gastos d’assegurança d’accidents i responsabilitat civil de les persones participants, d’acord amb el que disposa l’article 6 del Reial decret 694/2017, de 3 de juliol.

Estos gastos s’han de presentar desglossats per activitat formativa i la seua imputació s’ha de fer pel nombre de persones participants.

6t. Els costos d’avaluació de la qualitat de la formació. Este tipus de gastos només serà subvencionable si s’ha especificat expressament en el pla formatiu que acompanya la sol·licitud de l’acció formativa i en els mateixos termes. Esta activitat, que no pot ser exercida per personal que haja impartit docència en la mateixa acció formativa, l’ha de desenvolupar personal titulat universitari en Psicologia, Pedagogia o Sociologia, i/o personal amb experiència demostrada en estes funcions. Per este subconcepte, s’admetrà com a màxim el 5 % de la subvenció concedida.

7m. Gastos de publicitat i difusió de les activitats formatives i de captació i selecció de l’alumnat participant quan es faça a través de mitjans impresos o en la pàgina web de l’entitat.

Labora Servei Valencià d’Ocupació i Formació, per mitjà de la seua pàgina web, establirà les proporcions, el color i la disposició dels logotips que es podran utilitzar.

Esta publicitat està subjecta a l’obligació de comunicació prèvia.

Per a utilitzar altres mitjans publicitaris o en altres formats que diferisquen dels indicats per Labora en la seua pàgina web, serà necessària l’autorització prèvia per a comprovar que s’adeqüen a la normativa aplicable.

Estos gastos s’han de presentar desglossats degudament per acció formativa.

8u. Gastos derivats de la contractació de persones especialitzades en l’atenció a l’alumnat amb diversitat funcional o discapacitat, o pertanyents a col·lectius en situació o risc d’exclusió social, i/o de l’adaptació de mitjans didàctics i avaluació, amb la finalitat de millorar les condicions en les quals este alumnat rep la formació, sempre que conste respecte d’este alumnat un certificat oficial sobre la pertinença al col·lectiu en situació o risc d’exclusió social o certificació oficial que acredite el grau de discapacitat igual o superior al 33 %, o de reconeixement de pensió d’incapacitat permanent en grau de total, absoluta o gran invalidesa, o de pensió de classes passives de jubilació o de retir per incapacitat permanent per al servici o inutilitat.

9é. Gastos de cotització a la Seguretat Social de l’alumnat que faça pràctiques formatives no remunerades en les accions formatives vinculades a l’obtenció d’un certificat professional en els termes de la disposició addicional 52 del Reial decret legislatiu 8/2015, de 30 d’octubre, pel qual s’aprova el text refós de la Llei general de la Seguretat Social.

b) Costos indirectes de l’activitat formativa:

1r. Els costos de personal de suport, tant intern com extern, i tots els necessaris per a la gestió i l’execució de l’activitat formativa. Per este concepte són imputables els gastos que es produïsquen tant en el període d’impartició del curs com en els 30 dies anteriors a l’inici i els 60 dies posteriors a la finalització. L’entitat beneficiària ha d’aportar, d’acord amb les instruccions que li seran comunicades abans de l’inici de l’acció formativa, control d’assistència amb registres horaris al personal de suport.

2n. Els gastos financers relacionats directament amb l’activitat subvencionada i que resulten indispensables per a l’adequada preparació o execució d’esta. No seran subvencionables els interessos deutors dels comptes bancaris.

3r. Altres costos: llum, aigua, calefacció, telefonia, connexió telemàtica, missatgeria, correu, neteja i vigilància i altres costos, sempre que estiguen associats a l’execució de l’activitat formativa. No s’hi poden incloure els gastos de reparació d’instal·lacions o equips.

De conformitat amb l’article 31.9 de la Llei 38/2003, de 17 de novembre, estos costos han de ser imputats, per l’entitat beneficiària, a l’activitat subvencionada, en la part que corresponga raonablement d’acord amb els principis i les normes de comptabilitat generalment admesos i, en tot cas, en la mesura que estos costos corresponguen al període en què l’activitat es du a terme efectivament.

La suma dels costos indirectes no podrà superar el 10 % de l’import resultant de l’autoliquidació revisada, deduïdes les minoracions per incompliment del compromís d’inserció i per justificació insuficient, si és el cas.

En el cas que els costos indirectes superen este límit del 10 %, l’import de l’excés es minorarà de la quantia de la subvenció revisada efectivament.

5. En tot cas, els costos subvencionables han de respondre a gastos reals, efectivament realitzats, pagats i acreditats per mitjà de factures o documents comptables de valor probatori equivalent, i s’han de justificar d’acord amb el que establix esta resolució.

*Dihuité. Criteris generals aplicables a la justificació i el pagament de la subvenció*

1. La justificació i el pagament de la subvenció es faran efectius quan finalitze l’acció subvencionada. Les subvencions concedides a l’empara d’esta convocatòria es justificaran i es liquidaran per mitjà d’un sistema de mòduls econòmics, d’acord amb el que preveuen els articles 76 a 79 del Reglament de la Llei general de subvencions, aprovat pel Reial decret 887/2006, de 21 de juliol, l’article 7 de la Llei 30/2015, de 9 de setembre, per la qual es regula el sistema de formació professional per a l’ocupació en l’àmbit laboral, i l’article 14.3 de l’Orde TMS/368/2019, de 28 de març, i d’acord amb el que es disposa en l’article d’esta resolució relatiu al càlcul de la quantia de la subvenció.

2. L’entitat beneficiària ha de presentar la justificació de la subvenció en el termini màxim tres mesos des de la data de finalització de l’acció formativa subvencionada.

3. Una vegada presentada la documentació justificativa, el servici territorial de formació professional per a l’ocupació efectuarà la comprovació tecnicoeconòmica corresponent, en els termes que descriu l’article següent. Si la documentació presentada és insuficient per a considerar justificada correctament la subvenció concedida, l’òrgan esmentat ha de posar en coneixement de les entitats beneficiàries les insuficiències observades perquè s’esmenen en el termini de deu dies.

4. Si com a resultat d’esta comprovació es deduïx que s’han incomplit, totalment o parcialment, els requisits establits en la normativa aplicable per a justificar la subvenció o els fins per als quals s’ha concedit, s’ha de comunicar esta circumstància a l’entitat interessada juntament amb els resultats de la comprovació tecnicoeconòmica, i s’iniciarà el procediment per a declarar la pèrdua del dret a cobrar la subvenció i/o, si és el cas, el procediment de reintegrament total o parcial de la subvenció.

5. Transcorregut el termini establit per a justificar la subvenció sense que s’haja presentat la documentació corresponent, la direcció territorial de formació professional per a l’ocupació competent requerirà a l’entitat beneficiària que en el termini improrrogable de quinze dies aporte la documentació. La falta de presentació de la justificació, una vegada transcorregut este nou termini, comportarà la pèrdua del dret a cobrar la subvenció o l’inici del procediment de reintegrament que preveu l’article 15 de l’Orde TMS/368/2019.

6. Amb caràcter previ a la liquidació de la subvenció, cal haver presentat l’acreditació d’haver ingressat l’import corresponent a la diferència entre la quantitat justificada i la rebuda en concepte de bestreta, si és el cas, que tindrà la consideració de devolució voluntària d’acord amb el que s’establix en l’article 90 del Reglament de la Llei general de subvencions i l’apartat quatre del punt resolutiu vinté.

7. El pagament de la subvenció estarà condicionat al resultat de les actuacions de comprovació formal/administrativa de la subvenció, d’acord amb el que establix esta resolució.

8. En el supòsit de cofinançament pel Fons Social Europeu Plus o altres fons estructurals de la Unió Europea o supranacionals, és aplicable per les administracions competents implicades la normativa comunitària o supranacional i espanyola corresponent, a l’efecte de justificar la subvenció rebuda.

9. Quan, a més de ser finançades amb la subvenció, les activitats formatives s’hagen finançat amb fons propis o altres subvencions o recursos, s’haurà d’acreditar en la justificació l’import, la procedència i l’aplicació d’estos fons a les activitats subvencionades.

*Denové. Justificació de la subvenció*

1. La presentació de la documentació a l’efecte de la justificació per mòduls econòmics s’ha d’efectuar per mitjà de l’aplicació informàtica que es disposarà a este efecte i els models normalitzats incorporats en esta.

2. La documentació que cal presentar és la següent:

a) Una memòria d’actuació justificativa del compliment de les condicions imposades en la concessió de la subvenció, amb la indicació de les activitats dutes a terme, en el format normalitzat FOR0163E.

b) Una memòria econòmica justificativa que ha de contindre, com a mínim, els aspectes següents:

– Certificat de l’entitat beneficiària que continga la llista de persones participants en l’acció formativa, amb la indicació de cada una, el nombre d’hores lectives efectivament realitzades, les faltes d’assistència justificades i les no justificades, en concordança amb el control d’assistència de l’alumnat.

Quantia de la subvenció, calculada sobre la base de les persones participants certificades, hores de l’acció formativa i els mòduls establits en esta resolució per a la convocatòria 2024 segons el model normalitzat FOR0325E.

– Carta de pagament justificant de la devolució de la quantia de la subvenció rebuda no utilitzada i, si és el cas, dels rendiments financers no aplicats.

– Resum de gastos subvencionables d’acord amb les especificacions que recull la guia d’entitats disponible en la web de Labora Servei Valencià d’Ocupació i Formació.

– La «Declaració sobre el finançament de l’activitat» FOR0164E.

– La «Declaració article 34 Llei 38/2003, general de subvencions» HOR0026E.

– Els contractes que acrediten el compromís de contractació adquirit s’acreditaran aportant una còpia del contracte formalitzat que ha de reunir els requisits que establix esta resolució.

No obstant això, d’acord amb el que disposa l’article 79 del reglament esmentat i l’article 14.3.b de l’Orde TMS/368/2019, els beneficiaris estan dispensats de l’obligació de presentar llibres, registres i documents de transcendència comptable o mercantil o qualsevol altra documentació justificativa dels gastos realitzats, sense perjuí de l’obligació del beneficiari de conservar els documents justificatius de l’aplicació dels fons rebuts, inclosos els documents electrònics, mentres puguen ser objecte de les actuacions de comprovació i control, segons disposa l’article 14.1.g de la Llei 38/2003, de 17 de novembre, així com de qualsevol altra obligació legal que així ho exigisca, en particular, del pla de control de subvencions derivat de l’article 169.3 de la Llei 1/2015, de 6 de febrer, d’hisenda pública, sector públic instrumental i subvencions, pla que ha d’elaborar tot òrgan que gestione una línia d’ajudes finançada amb fons públics.

En tot cas, la documentació que cal presentar ha de complir els requisits que establix el punt resolutiu dihuité, i seran incorporats en l’aplicació informàtica que a este efecte Labora Servei Valencià d’Ocupació i Formació pose a la disposició de les entitats beneficiàries.

*Vinté. Liquidació de la subvenció*

1. El pagament de la subvenció es farà efectiu quan finalitze l’acció subvencionada, amb comprovació prèvia de la justificació i proposta de pagament posterior de la direcció territorial competent en matèria de formació per a l’ocupació.

Amb caràcter previ al cobrament, l’entitat beneficiària ha d’acreditar que es troba al corrent del compliment de les seues obligacions tributàries i davant de la Seguretat Social. També haurà d’acreditar mitjançant una declaració responsable que està al corrent de les seues obligacions per reintegrament de subvencions, en virtut del que preveu l’article 34.5 de l’LGS.

2. El càlcul de la quantia de la subvenció es farà utilitzant un model mixt en relació amb el producte i el resultat aconseguit. El càlcul s’ha d’efectuar de la manera següent:

a) Import de la subvenció calculat en relació amb el producte.

Este import s’obté multiplicant el mòdul econòmic que determina l’annex d’esta resolució segons l’àrea formativa corresponent a l’acció formativa pel nombre d’hores concedides, pel nombre d’alumnat concedit, per un 80 %.

Este 80 % correspon a la mitjana de la taxa d’èxit de les accions formatives a la Comunitat Valenciana, d’acord amb l’estudi d’Implantació d’un sistema de justificació per mòduls econòmics de les subvencions concedides en l’àmbit de la formació professional per a l’ocupació 2016/2018.

L’import final de la subvenció per este concepte no pot superar el 80 % de la subvenció concedida.

b) Import de la subvenció calculat en relació amb el resultat.

La quantia de la subvenció per este concepte es determinarà en funció dels resultats obtinguts per l’acció formativa i s’obté de la multiplicació del mòdul econòmic corresponent a l’àrea professional de l’acció formativa pel nombre d’hores impartides en la formació, pel nombre d’alumnes que haja finalitzat amb èxit l’acció formativa, per un 20 %.

En la determinació de l’alumnat finalitzat amb èxit s’atendran les regles següents:

– A l’efecte de la liquidació de la subvenció, es considerarà que l’alumnat ha finalitzat l’acció formativa quan haja assistit almenys al 75 % de la seua duració. A l’efecte de determinar este percentatge, es considerarà com a assistència efectiva els dies d’impartició corresponents a mòduls en els quals l’alumnat estiga exempt per haver-los realitzat prèviament.

– A l’efecte de la justificació posterior per part de l’entitat beneficiària, també es considerarà que ha finalitzat l’acció formativa, sempre que haja realitzat, almenys, el 25 % de l’activitat formativa, l’alumnat que es trobe en els casos següents:

a) Persones participants que hagen hagut d’abandonar-la per haver trobat ocupació.

b) Persones participants que hagen sigut baixa en el curs per malaltia o accident acreditat.

– Abans d’arribar al 25 % de la duració de l’acció formativa, l’entitat podrà incorporar nou alumnat fins a completar el nombre que fixe la resolució de concessió, i substituir les baixes amb noves altes. Quan es tracte d’accions formatives dirigides a l’obtenció de certificats professionals o de competència, només s’admetrà la substitució, sempre que no s’haja superat este percentatge, si es produïx durant els primers cinc dies lectius des de l’inici de l’acció formativa corresponent al certificat professional o de competència.

– A l’efecte de calcular l’alumnat que ha finalitzat amb èxit, no es tindrà en compte la baixa de fins a tres persones participants de l’alumnat que en el moment de fer el mòdul de pràctiques no laborals o formació en centres de treball no tinguen preparació suficient, apreciada pel personal tècnic de formació i autoritzada per la direcció del servici territorial corresponents.

El resultat final que se certificarà no pot superar el 20 % total de la subvenció concedida.

El càlcul final de la subvenció que es percebrà estarà determinat per la suma dels resultats obtinguts en els apartats a i b.

D’este resultat es deduirà la minoració prevista per incompliment del compromís de contractació recollida en el punt resolutiu relatiu a les causes de reintegrament.

3. L’entitat beneficiària justificarà la quantia de la subvenció segons el model normalitzat FOR0325E, que serà revisat pel personal tècnic del servici territorial de formació; en cas que hi haja discrepàncies que minoren esta quantia, ho posarà en coneixement de l’entitat perquè efectue les al·legacions que estime oportunes.

4. En cas que la quantia de la subvenció així calculada resulte inferior a les quanties transferides en concepte de bestreta, s’haurà de fer el reintegrament de l’excés, en el compte número ES50 4660 4061 9866 7426 3866, de Caixabank a favor de Labora Servei Valencià d’Ocupació i Formació.

5. L’aplicació de la justificació a través de mòduls econòmics no eximix les entitats beneficiàries del deure de complir la legislació sectorial en matèria financera, fiscal, comptable i laboral, especialment referent a comptabilitat dels gastos, abonament de salaris al personal, ingressos de les cotitzacions a la seguretat social, facturació i subcontractació.

*Vint-i-uné. Obligacions de les entitats beneficiàries*

Sense perjuí de les altres obligacions que establix l’article 14 de l’LGS, la Llei 30/2015, de 9 de setembre, el Reial decret 357/2006, de 24 de març, el Reial decret 694/2017, de 3 de juliol, i l’Orde TMS/368/2019, de 28 de març, constituïxen obligacions de les entitats beneficiàries:

1. Aportar la informació i la documentació que es requerisca durant la fase d’instrucció del procediment, execució de la formació i justificació de la subvenció, així com tindre a disposició dels òrgans de control competents els documents acreditatius de l’assistència de l’alumnat a les accions formatives i els controls d’avaluació del seu aprenentatge i registres d’activitat formativa realitzada.

Així mateix, les entitats beneficiàries hauran de facilitar el seguiment —i corresponsabilitzar-se’n— de la participació de l’alumnat, de l’aprenentatge i la seua avaluació.

En totes les accions formatives s’haurà de portar un control d’assistència diari que es realitza a través de l’aplicació informàtica establida a l’efecte.

2. Garantir la gratuïtat de les accions formatives per a les persones participants en la formació subvencionada i no percebre cap quantitat d’estes.

3. Haver realitzat o, si és el cas, garantit les devolucions de quantitats concedides i pagades en convocatòries anteriors i la devolució de les quals se li haja exigit mitjançant una reclamació prèvia a la via executiva o mitjançant una resolució de procedència de reintegrament, sempre que hi haja una resolució ferma, llevat que s’haja produït la suspensió de l’acte, i acreditar no ser deutora per resolució ferma de procedència de reintegrament, tant en la data de concessió com en la de pagament.

4. Comunicar a l’òrgan concedent competent l’obtenció d’altres subvencions, ajudes, ingressos o recursos que financen les activitats subvencionades, amb anterioritat a la justificació de l’aplicació que s’ha donat als fons percebuts. Estos ingressos seran incompatibles amb la subvenció destinada a la mateixa finalitat, per la qual cosa esta es minorarà en la quantitat ja percebuda.

5. Remetre a l’òrgan competent una comunicació d’inici de la formació que desenvoluparà, incloent-hi qualsevol modificació posterior, i, si és el cas, la comunicació de finalització, d’acord amb el contingut, els terminis i el procediment que se li comunique a este efecte.

Amb anterioritat a l’inici del curs, l’entitat ha de comunicar a través de l’aplicació Col·laborem FP, per mitjà del tràmit d’aportació de documentació a un expedient obert de Labora Servei Valencià d’Ocupació i Formació al tècnic de formació, amb una antelació suficient per a iniciar el procés de selecció d’alumnes i com a mínim de cinc dies naturals:

– La data d’inici de cada curs, utilitzant el model normalitzat «Comunicació d’inici de curs» FOR0155E.

– Els currículums dels professors que impartiran el curs, acompanyats de la documentació acreditativa corresponent, a fi de comprovar que la seua formació i experiència es corresponen amb el que s’indica en el projecte aprovat. No podrà donar-se d’alta en el curs, ni en l’inici ni posteriorment, cap professor abans que el tècnic de formació haja comprovat la documentació acreditativa de posseir el perfil aprovat en el projecte.

La falta de comunicació en els terminis establits implicarà que l’acció formativa corresponent es considere no realitzada a l’efecte de justificar la subvenció, llevat que la no comunicació dins del termini siga deguda a causes imprevistes, degudament justificades i comunicades en el moment en què es produïsquen.

6. Acreditar, abans de dictar-se la proposta de resolució de concessió de la subvenció i de fer-se’n el pagament, que està al corrent del compliment de les seues obligacions tributàries i davant de la Seguretat Social, sense perjuí del que preveu l’article 22.4 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre.

7.1. Fer constar el caràcter públic del finançament de l’activitat subvencionada i, si és el cas, el cofinançament del Fons Social Europeu Plus o de qualsevol altre fons comunitari o supranacional. En este últim cas, l’entitat beneficiària ha d’incloure, en les activitats d’informació de les accions formatives, publicacions, material didàctic i acreditacions de la realització de la formació que cal lliurar a les persones participants l’emblema del Fons Social Europeu o del fons comunitari o supranacional que corresponga, així com complir les altres obligacions de publicitat establides en la normativa comunitària o supranacional aplicable.

7.2. Les entitats públiques han de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, així com la Llei 1/2022, de 13 d’abril, de transparència i bon govern de la Comunitat Valenciana, els corresponen com a entitats públiques.

7.3. Les entitats privades beneficiàries de la subvenció han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural ajudes o subvencions de les entitats públiques de la Comunitat Valenciana que recull l’article 3 de la Llei 1/2022, en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

Igualment, les organitzacions sindicals i les associacions empresarials que desenvolupen l’activitat a la Comunitat Valenciana han de complir les obligacions de publicitat activa que recull el capítol II del títol I de la Llei 19/2013, de 9 de desembre.

Totes, en particular, han de publicar la informació en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. Esta publicació es farà per mitjà de la pàgina web de l’entitat, o bé mitjançant la plataforma TEP-Transparència Entitats Privades, de GVA Oberta, a la qual es pot accedir en <[https://gvaoberta.gva.es/va/tep>.](https://gvaoberta.gva.es/va/tep>. )

Esta informació s’ha de publicar a partir de l’any següent a aquell en què s’hagen superat els llindars establits, i s’ha de mantindre publicada durant almenys quatre anys naturals.

7.4. Les entitats o persones beneficiàries de subvencions estan obligades a subministrar a Labora Servei Valencià d’Ocupació i Formació, previ requeriment, tota la informació que siga necessària per al compliment, per esta, de les obligacions que preveu la Llei de transparència. Una vegada transcorregut el termini conferit en el requeriment sense que este s’haja atés, podrà acordar, amb advertiment i audiència previs a l’entitat beneficiària, la imposició de multes coercitives en els termes que preveu l’article 5 de la Llei 1/2022.

7.5. Els nous conjunts de dades que es generen per la formalització i el desenvolupament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

8. Informar l’alumnat de l’abast de la formació i de si esta conduïx a l’obtenció d’un certificat professionalitat complet o a la seua acreditació parcial, d’acreditacions parcials acumulables i/o certificats de competència i de les oportunitats de formació en el sistema de formació professional per a millorar la seua ocupabilitat, si és el cas.

9. Informar l’alumnat a l’inici de l’acció formativa dels seus drets i obligacions, així com de les condicions bàsiques de la contractació proposada. Així mateix, abans de començar l’acció formativa, les empreses han de posar en coneixement dels representants legals dels treballadors i treballadores en l’empresa l’aprovació del programa amb compromís de contractació que s’ha d’executar, així com les condicions bàsiques de la contractació proposada i una relació de l’alumnat que participa en l’acció formativa.

10. Portar una comptabilitat separada o un codi comptable adequat, respecte de totes les transaccions relacionades amb l’activitat subvencionada i disposar d’un sistema informatitzat de registre i emmagatzematge de dades comptables.

11. Complir en la impartició de les accions formatives les prescripcions que els siguen aplicables en virtut de disposició legal o reglamentària, inclosa l’obligació d’impartir la formació en els espais i amb els mitjans formatius autoritzats acreditats o inscrits per a esta finalitat.

12. Mantindre les exigències tecnicopedagògiques, d’instal·lacions, equipament i mitjans humans considerades per a l’autorització, acreditació/inscripció de l’especialitat.

13. Sotmetre’s a les actuacions de comprovació, que efectuarà Labora Servei Valencià d’Ocupació i Formació, o a qualsevol altra de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que se’ls requerisca d’acord amb el que preveuen els articles 45 i 46 de l’LGS, així com als controls i les auditories de qualitat que establisquen les administracions competents, els resultats dels quals s’incorporaran als registres en què estiguen inscrites.

14. Comprovar que les persones participants complixen els requisits d’accés per a dur a terme l’acció formativa en funció dels requeriments d’esta.

15. L’entitat beneficiària de la subvenció estarà obligada a conservar, almenys durant un termini de 4 anys, considerant, si és el cas, la interrupció del termini de prescripció del dret de l’Administració a reconéixer o liquidar el reintegrament de la subvenció concedida, els justificants de la realització de l’activitat que fonamenta la concessió de la subvenció, així com de l’aplicació dels fons rebuts, a l’efecte de les actuacions de comprovació i control. El termini indicat es computarà a partir del moment en què finalitze el període establit per a presentar la justificació esmentada per part de l’entitat beneficiària. En el cas d’accions cofinançades amb fons comunitaris, s’ha d’aplicar, en este sentit, el que establisca la normativa comunitària. Les entitats que, sense haver transcorregut el període esmentat, decidisquen suspendre l’activitat o dissoldre’s hauran de remetre una còpia de la documentació esmentada a l’òrgan competent, sense perjuí de la documentació que s’haja de presentar en la justificació.

Com que estes ajudes són susceptibles de cofinançament per l’FSE +, d’acord amb el que establix l’article 82 del Reglament (UE) 2021/1060, del Parlament Europeu i del Consell, de 24 de juny de 2021, l’entitat haurà de conservar adequadament tots els documents justificatius relatius als gastos subvencionats pels fons, durant un termini de cinc anys a partir del 31 de desembre de l’any en què l’autoritat de gestió efectue l’últim pagament a l’entitat beneficiària. Si les subvencions es cofinancen per qualsevol altre programa finançat amb fons europeus, caldrà ajustar-se, en este aspecte, a les obligacions que, si és el cas, establisca el reglament pel qual estos es regulen.

16. Comunicar, si és el cas, la renúncia a l’execució de la subvenció concedida en un termini màxim de dos mesos des de la notificació d’esta. En el cas que l’entitat no haja renunciat dins d’este termini i presente la renúncia en un termini posterior o no execute les accions que li han sigut concedides, es considerarà un incompliment de les obligacions establides.

17. Acceptar la seua inclusió en la llista d’entitats beneficiàries que es publicarà d’acord amb el que preveu l’article 18.1 de l’LGS, i donar a conéixer de manera inequívoca que es tracta d’una acció subvencionada per Labora Servei Valencià d’Ocupació i Formació i el Ministeri de Treball i Economia Social (Agència Espanyola d’Ocupació), de conformitat amb les instruccions i els models que subministre a este efecte la direcció general competent en matèria de formació professional per a l’ocupació, d’acord amb el que preveu el número 4 del mateix article.

18. Recollir de les persones participants de l’actuació les dades necessàries per a complir les obligacions derivades dels articles 16.1 i 42.1 i 2 del Reglament (UE) 2021/1060, pel qual s’establixen les disposicions comunes relatives a determinats fons europeus, entre estos el Fons Social Europeu Plus, i l’article 17 i l’annex I del Reglament (UE) 2021/1057, pel qual s’establix el Fons Social Europeu Plus (FSE+), els dos del Parlament Europeu i del Consell, de 24 de juny de 2021. Si les subvencions es cofinancen per qualsevol altre programa europeu finançat amb fons europeus, caldrà ajustar-se, en este aspecte, a les obligacions que, si és el cas, establisca el reglament pel qual es regulen estos.

19. Cooperar en la tramitació de les ajudes a l’alumnat.

20. Subscriure, en relació amb l’alumnat, tant desocupat com ocupat, una pòlissa d’assegurança d’accidents i responsabilitat civil de les persones participants, en els termes que preveu l’article 6 del Reial decret 694/2017, de 3 de juliol, amb caràcter previ a l’inici de l’acció formativa, que s’ajustarà tant al període de duració teoricopràctic de l’acció formativa com al seu horari diari, i haurà de cobrir els gastos d’accident in itinere i els riscos derivats de les visites d’alumnes a empreses o altres establiments que s’organitzen en suport al desenvolupament de les accions formatives.

a) L’assegurança ha de cobrir, segons siga el cas, tot el període formatiu i el mòdul de formació pràctica.

b) Esta pòlissa ha de cobrir els danys que en ocasió de l’execució de la formació produïsquen les persones participants, de manera que Labora Servei Valencià d’Ocupació i Formació quede exonerat de qualsevol responsabilitat en este sentit. A este efecte, la pòlissa d’assegurament de la responsabilitat civil davant de tercers es considerarà gasto relativu a l’execució de l’acció formativa.

c) Es pot optar per subscriure una pòlissa d’assegurances col·lectiva, amb les indicacions ja exposades, que cobrisca tot l’alumnat del projecte aprovat.

d) En cap cas una persona participant pot iniciar una acció formativa o un mòdul de formació pràctica sense que s’haja subscrit la pòlissa d’assegurança d’accidents, que haurà de contindre com a mínim les cobertures següents:

1r. Defunció per accident.

2n. Invalidesa absoluta i permanent per accident.

3r. Invalidesa permanent parcial per accident, que serà la que corresponga segons el barem.

4t. Assistència sanitària per accident amb cobertura equivalent a la de l’assegurança escolar.

21. En el cas d’especialitats vinculades a certificats professionals o de competència, complir tot el que establix el Reial decret 659/2023, de 18 de juliol, pel qual es desplega l’ordenació del sistema de formació professional i la resta de normativa aplicable en la matèria.

22. Complir la normativa sobre integració laboral de persones amb discapacitat o, si és el cas, l’exempció d’esta obligació, d’acord amb el que establix el Decret 279/2004, de 17 de desembre, del Consell de la Generalitat.

23. Les entitats beneficiàries han d’informar les persones de les quals aporten dades i documentació de caràcter personal sobre els aspectes següents:

La comunicació d’estes dades a l’Administració per a tractar-les en l’àmbit de les seues competències i d’acord amb els fins del procediment.

La possibilitat que l’Administració faça consultes relacionades amb les seues dades per a comprovar-ne, entre altres aspectes, la veracitat.

Així mateix, l’entitat beneficiària ha d’haver recollit autorització a les persones les dades de les quals es consultaran, que estarà disponible a requeriment de l’Administració en qualsevol moment.

De la possibilitat i la forma que les assistix per a exercir els drets d’accés, rectificació, supressió, limitació del tractament o oposició en relació amb el tractament de les seues dades personals.

*Vint-i-dosé. Minoració o reintegrament de la subvenció*

1. L’incompliment dels requisits establits en esta resolució i altres normes aplicables, així com de les condicions que s’hagen establit en la resolució de concessió corresponent, donarà lloc a la pèrdua total o parcial del dret al cobrament de la subvenció o, amb el procediment de reintegrament oportú previ, a l’obligació de tornar totalment o parcialment la subvenció percebuda i els interessos de demora que puguen correspondre.

2. L’incompliment total dels fins per als quals s’haja concedit la subvenció o de l’obligació de justificar-la donarà lloc al reintegrament del 100 % de la subvenció concedida. Igualment, es considerarà que concorre l’incompliment total si la realització de l’activitat subvencionada no arriba al 25 % dels objectius, mesurats amb l’indicador del nombre d’hores de formació multiplicat pel nombre d’alumnes finalitzats. A este efecte, s’inclouran també les hores d’absència que resulten computables per falta justificada o per col·locació.

Sense perjuí del que preveu la Llei general de subvencions en matèria d’infraccions i sancions administratives, seran causes específiques per a declarar la pèrdua del dret al cobrament de la subvenció concedida i, si és el cas, de reintegrament d’esta:

a) La falta de comunicació de l’inici de les accions formatives en el termini i la forma previstos.

b) Percebre per qualsevol concepte alguna quantia o remuneració de l’alumnat participant en l’acció subvencionada.

c) La falsedat de les dades contingudes en la documentació que s’ha de presentar en la justificació.

d) Qualsevol altre motiu que perjudique el fi últim pel qual s’ha concedit la subvenció.

e) No impartir l’acció formativa (especialitat) en una aula prèviament inscrita o acreditada.

f) Suposarà la pèrdua del dret al cobrament de la subvenció i de reintegrament d’esta que la subvenció es destine a realitzar una activitat o a complir una finalitat que supose manifestament un greuge o un menyspreu cap als senyals d’identitat del poble valencià.

3. En concret, els incompliments parcials que no afecten les característiques essencials del projecte determinaran la minoració proporcional i, si és el cas, el reintegrament de la subvenció, que es liquidarà efectuant una minoració de manera proporcional al grau d’incompliment del compromís de contractació adquirit, de fins al 100 % de l’import de la subvenció liquidada.

*Vint-i-tresé. Control i seguiment*

1. De conformitat amb els articles 169 i 170 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, durant el procediment de concessió i justificació de subvencions s’adoptaran les mesures necessàries a fi de comprovar i verificar la realització efectiva de les activitats subvencionades, el compliment de la finalitat o les finalitats que motiven la concessió i l’acreditació adequada de la destinació donada a les quantitats atorgades.

El tipus de control que cal dur a terme ha de ser preferentment administratiu, basat en la documentació aportada per cada entitat juntament amb la seua sol·licitud i, posteriorment, com a justificació de la subvenció que se li haja atorgat. Amb este fi, se supervisarà tota la documentació exigida i es requerirà, si és procedent, l’aportació dels documents complementaris que resulten necessaris per a comprovar, verificar i aclarir tots els aspectes que calga.

Es duran a terme també comprovacions in situ de la realització de les activitats subvencionades, i podrà reclamar-se informació addicional que permeta contextualitzar la documentació aportada al principi i les activitats programades en funció del seu grau d’execució efectiu.

3. Una vegada iniciades les accions formatives, l’entitat facilitarà el seguiment i control del desenvolupament de l’acció formativa que faça el personal tècnic de formació que, entre altres funcions, realitzarà les següents:

1. Avaluar la qualitat dels cursos durant el desenvolupament d’estos i a la seua finalització.

2. Comprovar el correcte desenvolupament del curs i el compliment dels requisits que van determinar la seua aprovació, especialment:

2.a. Que les instal·lacions són les adequades, d’acord amb l’autorització, acreditació o inscripció d’estes, o de la visita efectuada pels tècnics, si és el cas.

2.b. Que l’equipament és adequat pel que fa a quantitat, qualitat, estat de conservació i disponibilitat per a la seua utilització per l’alumnat.

2.c. Que el material de consum és adequat pel que fa a qualitat i quantitat. És important, respecte al material imprés que s’entrega a l’alumnat (manuals, quaderns d’exercicis, etc.) que siga entregat amb una presentació adequada que permeta la seua utilització en el futur per part de l’alumnat, així com tindre en compte les proteccions que la legislació vigent establix per a la propietat intel·lectual. Este material ha d’incloure el logo de Labora i el del Ministeri de Treball i Economia Social, disponibles en el web de Labora en «Imatge corporativa».

2.d. Que es porta un adequat control d’assistència de l’alumnat i del professorat.

Es considerarà que l’alumnat és alta en una acció formativa quan haja tingut una presència efectiva d’almenys cinc dies lectius. Pel que fa al règim de baixes i substitucions, caldrà ajustar-se al que es preveu entre les causes de minoració.

4. Amb un informe previ de la direcció del servici territorial de formació per a l’ocupació, la persona responsable de la direcció territorial competent en esta matèria pot acordar la suspensió cautelar del desenvolupament de l’acció formativa quan:

a) Esta no estiga en funcionament.

b) El personal tècnic docent o l’alumnat no estiguen presents en les sessions presencials en el centre formatiu o en els centres de treball on es desenvolupe el mòdul de pràctiques no laborals o formació en centres de treball.

c) El personal docent no responga al perfil assenyalat en cada un dels programes formatius respectius.

d) L’alumnat estiga realitzant funcions diferents de la formació o el mòdul de pràctiques no laborals o formació en centres de treball.

e) L’aula, les instal·lacions, el material de consum o els equips i les dotacions no es corresponguen amb els que s’hagen aportat per a la autorització, acreditació o inscripció.

f) El nombre d’alumnes assistents a l’acció formativa siga inferior a la mitat del que establix la resolució de concessió.

g) Concórrega qualsevol altra causa greu que afecte el desenvolupament normal de l’acció formativa.

5. A petició de l’entitat beneficiària i amb l’informe previ del personal tècnic de formació, la direcció del servici territorial de formació per a l’ocupació pot validar qualsevol modificació sobrevinguda en les condicions d’impartició de l’acció formativa de caràcter menor, canvis de calendari, horari, professorat, etc.

6. En cas de suspensió definitiva, s’instrumentaran els mecanismes necessaris per a minimitzar les conseqüències negatives per a l’alumnat; a este efecte, es facilitarà la continuïtat de la part formativa pendent d’impartició fins i tot en els centres propis de Labora Servei Valencià d’Ocupació i Formació.

7. Les infraccions que es detecten durant les actuacions de seguiment i control es faran constar en els informes que emeten els qui duguen a terme estes funcions, amb l’aportació de les proves que, si és el cas, les documenten. El règim d’infraccions i sancions aplicable en l’àmbit de la formació professional per a l’ocupació serà el que regula text refós de la Llei sobre infraccions i sancions en l’orde social, aprovat pel Reial decret legislatiu 5/2000, de 4 d’agost. Estes actuacions podran donar lloc al seu trasllat a la unitat de la Inspecció de Treball i de la Seguretat Social competent a l’efecte d’obrir el procediment sancionador corresponent. En el que no preveja aquest règim d’infraccions i sancions, caldrà ajustar-se al que conté el títol IV de l’LGS.

*Vint-i-quatré. Mòdul de pràctiques professionals no laborals o formació en centres de treball*

1. El mòdul de formació en centres de treball i el mòdul de pràctiques professionals no laborals han de proporcionar capacitats que han de ser adquirides en un entorn real de treball. Es procurarà que el mòdul de formació en centres de treball i el mòdul de pràctiques professionals no laborals es realitzen en les instal·lacions de les empreses que es comprometen a la inserció de l’alumnat participant en les accions formatives.

2. Excepte quan l’entitat beneficiària siga la mateixa empresa on es fa la formació i el centre de treball on es realitza el mòdul de pràctiques, a l’exclusiu objecte de realitzar el mòdul de pràctiques no laborals o de formació en centres de treball, es requerirà la subscripció d’un acord entre l’empresa i el centre de formació, segons el model normalitzat, que s’ha de posar en coneixement de la persona que realitza les pràctiques, en el qual s’ha de descriure el contingut de les pràctiques, la duració que tenen, el lloc de realització, l’horari i el sistema de tutories per al seu seguiment i avaluació.

3. Abans de l’inici del mòdul de pràctiques no laborals o de formació en centres de treball, l’acord es posarà en coneixement dels representants legals dels treballadors en l’empresa, així com una llista de l’alumnat que hi participe.

4. Abans de l’inici del mòdul de pràctiques no laborals o de formació en centres de treball, el centre o l’entitat de formació beneficiària haurà d’aportar l’assignació d’alumnes a empreses o centres de treball i el programa formatiu, que inclourà un pla de seguiment i visites que permeta al personal tècnic de formació comprovar el seu desenvolupament.

5. El centre de treball/empresa designarà entre personal qualificat un responsable de la tutoria d’empresa per cada 5 participants o fracció, les funcions del qual seran supervisar i ajudar tècnicament l’alumnat en les pràctiques, distribuir les tasques entre l’alumnat i col·laborar en la seua avaluació.

6. En col·laboració amb el responsable de la tutoria d’empresa, el seguiment i l’avaluació de l’alumnat correspondran al professor/a tutor/a del centre formatiu que haja impartit alguna unitat formativa o mòdul propi de l’especialitat.

7. Una vegada finalitzat el mòdul de pràctiques no laborals o de formació en centres de treball, el professor/a-tutor/a emetrà un informe sobre el resultat del pla de seguiment i l’avaluació realitzada, que inclourà una llista dels dies i les hores de dedicació, que certificarà l’entitat beneficiària.

8. Es procurarà que tot l’alumnat faça simultàniament el mòdul de pràctiques no laborals o de formació en centres de treball.

9. El centre de treball o l’empresa on es desenvolupe el mòdul de pràctiques no laborals o de formació en centres de treball i les persones responsables de les seues tutories podran sol·licitar a Labora Servei Valencià d’Ocupació i Formació un certificat acreditatiu de la seua col·laboració.

*Vint-i-cinqué. Avaluació de la qualitat de la formació i certificació a l’alumnat*

1. El personal tècnic de formació i l’alumnat avaluaran mitjançant la formalització de models normalitzats la qualitat dels cursos de formació professional en què participen. Les entitats beneficiàries han de facilitar esta avaluació i han de ser informades del seu contingut i resultat.

2. La direcció territorial competent expedirà el certificat individualitzat d’aprofitament de l’alumnat que haja superat el curs o algun dels seus mòduls, amb detall dels mòduls superats i la seua duració, el mòdul de pràctiques no laborals o de formació en centres de treball, si és el cas, la seua duració i l’empresa on s’han desenvolupat. Així mateix, s’han de consignar les dades de registre del certificat.

3. L’entitat ha d’entregar els diplomes-los a l’alumnat i obtindre la justificació del lliurament. De manera addicional, l’alumnat ha de rebre en el seu correu electrònic una comunicació de Labora per la qual se li dona accés electrònic al seu diploma, si és el cas.

4. Si el curs es correspon totalment o parcialment amb un certificat professional o de competència, s’emetrà amb sol·licitud prèvia de l’alumnat davant de la Direcció General de Ocupació i Formació el certificat professionalitat corresponent o, si és el cas, el certificat de competència.

*Vint-i-sisé. Efectes*

Esta resolució tindrà efectes des de la seua publicació en el Diari Oficial de la Generalitat Valenciana.

Contra esta resolució, que esgota la via administrativa, es podrà interposar un recurs potestatiu de reposició davant d’este mateix òrgan en el termini d’un mes a partir de l’endemà de la publicació d’esta resolució, d’acord amb el que preveuen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del Jutjat Contenciós Administratiu, de conformitat amb el que establix l’article 8, apartat 3, així com l’article 46, apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs que s’estime pertinent.

ANNEX

*Mòduls econòmics*

|  |  |  |
| --- | --- | --- |
| *Àrea professional* | *Denominació* | *Mesura empreses (Euros)* |
| ADGA | ADMINISTRACIÓ / GESTIÓ | 10,66 |
| ADGD | ADMINISTRACIÓ I AUDITORIA | 11,06 |
| ADGF | FINANCES | 10,66 |
| ADGG | GESTIÓ DE LA INFORMACIÓ I COMUNICACIÓ | 10,66 |
| ADGN | FINANCES I ASSEGURANCES | 11,06 |
| ADGX | ESPECIALITATS SENSE ÀREA DEFINIDA (ADMINISTRACIÓ I OFICINES) | 10,66 |
| AFDA | ACTIVITATS FÍSIC ESPORTIVES RECREATIVES | 10,46 |
| AFDP | PREVENCIÓ I RECUPERACIÓ | 10,46 |
| AGAC | CULTIUS EXTENSIUS | 11,02 |
| AGAF | FRUTICULTURA | 11,02 |
| AGAG | RAMADERIES MENORS | 11,02 |
| AGAH | HORTICULTURA | 11,02 |
| AGAJ | JARDINERIA | 11,02 |
| AGAN | RAMADERIA | 11,02 |
| AGAO | ORNAMENTALS I JARDINERIA | 10,33 |
| AGAP | EXPLOTACIÓ DE BESTIAR PORCÍ | 11,02 |
| AGAR | FORESTAL | 11,02 |
| AGAU | AGRICULTURA | 11,02 |
| AGAX | ESPECIALITATS SENSE ÀREA DEFINIDA (AGRÀRIA) | 11,02 |
| ARGA | ACTIVITATS ARTÍSTIQUES GRÀFIQUES | 11,71 |
| ARGC | ENQUADERNACIÓ INDUSTRIAL | 11,71 |
| ARGD | DISSENY | 11,71 |
| ARGG | DISSENY GRÀFIC | 11,71 |
| ARGI | IMPRESSIÓ | 11,71 |
| ARGN | EDICIÓ | 11,71 |
| ARGP | PREIMPRESSIÓ | 11,71 |
| ARGT | TRANSFORMACIÓ I CONVERSIÓ EN INDÚSTRIES GRÀFIQUES | 11,71 |
| ARTA | ARTESANIA TRADICIONAL | 11,71 |
| ARTB | JOIERIA I ORFEBRERIA | 11,71 |
| ARTG | FABRICACIÓ I MANTENIMENT D’INSTRUMENTS MUSICALS | 11,71 |
| ARTN | VIDRE I CERÀMICA ARTESANAL | 11,71 |
| ARTR | RECUPERACIÓ, REPARACIÓ I MANTENIMENT ARTÍSTICS | 11,71 |
| ARTU | ARTS ESCÈNIQUES | 11,71 |
| COMA | MAGATZEMATGE | 11,52 |
| COML | LOGÍSTICA COMERCIAL I GESTIÓ DEL TRANSPORT | 11,52 |
| COMM | MÀRQUETING I RELACIONS PÚBLIQUES | 10,82 |
| COMP | PUBLICITAT / IMATGE | 10,75 |
| COMT | COMPRAVENDA | 10,82 |
| COMV | VENDA | 10,75 |
| CTRC | COMPETÈNCIES BÀSIQUES PER A L’OCUPABILITAT | 10,32 |
| CTRD | DIGITALS / OFIMÀTICA / TIC | 10,32 |
| CTRE | EMPRENEDORIA | 10,32 |
| CTRG | HABILITATS DE GESTIÓ/ ORGANITZACIONALS/ METODOLÒGIQUES | 10,32 |
| CTRH | RECURSOS HUMANS / RELACIONS LABORALS | 10,32 |
| CTRI | PROMOCIÓ DE LA IGUALTAT | 10,32 |
| CTRL | IDIOMES/ LINGÜÍSTICA | 10,32 |
| CTRM | MEDI AMBIENT | 10,32 |
| CTRO | ORIENTACIÓ | 10,32 |
| CTRP | HABILITATS PERSONALS I SOCIALS | 10,32 |
| CTRQ | QUALITAT | 10,32 |
| CTRR | PREVENCIÓ DE RISCOS LABORALS I SALUT LABORAL | 10,32 |
| CTRT | TRANSICIÓ ECOLÒGICA | 10,32 |
| ELEE | INSTAL·LACIONS ELÈCTRIQUES | 11,56 |
| ELEL | ELECTRICITAT | 11,56 |
| ELEM | MÀQUINES ELECTROMECÀNIQUES | 11,95 |
| ELEQ | EQUIPS ELECTRÒNICS | 11,95 |
| ELER | ELECTRICITAT | 11,56 |
| ELES | INSTAL·LACIONS DE TELECOMUNICACIÓ | 11,23 |
| ENAA | AIGUA | 11,47 |
| ENAC | EFICIÈNCIA ENERGÈTICA | 11,47 |
| ENAE | ENERGIES RENOVABLES | 11,47 |
| ENAL | ENERGIA ELÈCTRICA | 11,47 |
| ENAS | GAS | 11,47 |
| ENAT | CAPTACIÓ, TRACTAMENT I DISTRIBUCIÓ D’AIGUA | 11,47 |
| EOCB | OBRA I ACABATS | 11,41 |
| EOCE | ESTRUCTURES | 11,41 |
| EOCH | FORMIGÓ | 11,41 |
| EOCJ | COL·LOCACIÓ I MUNTATGE | 11,41 |
| EOCM | MAQUINÀRIA | 11,41 |
| EOCO | PROJECTES I SEGUIMENT D’OBRES | 11,41 |
| EOCQ | MAQUINÀRIA DE CONSTRUCCIÓ | 11,41 |
| FCOA | ASPECTES MEDIAMBIENTALS | 10,32 |
| FCOE | LLENGÜES ESTRANGERES | 10,32 |
| FCOI | INFORMÀTICA COMPLEMENTÀRIA | 10,32 |
| FCOM | MANIPULACIÓ ALIMENTÀRIA | 10,32 |
| FCOO | ORIENTACIÓ LABORAL | 10,32 |
| FCOS | SEGURETAT I SALUT LABORAL | 10,32 |
| FCOV | COMPETÈNCIES CLAU | 10,32 |
| FCOY | PROMOCIÓ DE LA IGUALTAT | 10,32 |
| FMEA | CONSTRUCCIONS AERONÀUTIQUES | 12,41 |
| FMEC | CONSTRUCCIONS METÀL·LIQUES | 12,41 |
| FMEE | FABRICACIÓ ELECTROMECÀNICA | 12,41 |
| FMEF | FOSA | 12,41 |
| FMEH | OPERACIONS MECÀNIQUES | 12,41 |
| FMEL | CONSTRUCCIONS METÀL·LIQUES | 12,41 |
| FMEM | PRODUCCIÓ MECÀNICA | 12,41 |
| HOTA | ALLOTJAMENT | 10,70 |
| HOTG | AGÈNCIES DE VIATGE | 10,70 |
| HOTI | INFORMACIÓ, PROMOCIÓ I DESENVOLUPAMENT TURÍSTIC | 10,70 |
| HOTJ | JOCS D’ATZAR | 10,70 |
| HOTR | RESTAURACIÓ | 11,93 |
| HOTT | TURISME | 10,70 |
| HOTU | AGROTURISME | 10,70 |
| IEXD | PEDRA NATURAL | 11,41 |
| IEXM | MINERIA | 11,41 |
| IFCD | DESENVOLUPAMENT | 12,56 |
| IFCI | INFORMÀTICA | 12,56 |
| IFCM | COMUNICACIONS | 12,56 |
| IFCT | SISTEMES I TELEMÀTICA | 12,12 |
| IMAI | MUNTATGE I MANTENIMENT D’INSTAL·LACIONS | 11,77 |
| IMAM | MECÀNICA | 11,71 |
| IMAQ | MAQUINÀRIA I EQUIP INDUSTRIAL | 11,71 |
| IMAR | FRED I CLIMATITZACIÓ | 11,71 |
| IMPE | ESTÈTICA | 10,88 |
| IMPP | PERRUQUERIA I TRACTAMENTS DE BELLESA | 10,88 |
| IMPQ | PERRUQUERIA | 10,92 |
| IMSD | DIRECCIÓ-REALITZACIÓ | 11,71 |
| IMSE | ESPECTACLES EN VIU | 11,71 |
| IMST | PRODUCCIONS FOTOGRÀFIQUES | 11,71 |
| IMSV | PRODUCCIÓ AUDIOVISUAL | 11,71 |
| INAD | ALIMENTS DIVERSOS | 11,93 |
| INAE | LACTIS | 11,93 |
| INAF | FORN, PASTISSERIA, CONFITERIA I MOLINERIA | 11,93 |
| INAH | BEGUDES | 11,93 |
| INAI | CÀRNIES | 11,93 |
| INAJ | PRODUCTES DE LA PESCA | 11,93 |
| INAK | OLIS I GREIXOS | 11,93 |
| INAQ | ACTIVITATS AUXILIARS EN LA INDÚSTRIA ALIMENTÀRIA | 11,93 |
| INAV | CONSERVES VEGETALS | 11,93 |
| MAMA | TRANSFORMACIÓ FUSTA I SURO | 11,71 |
| MAMB | INSTAL·LACIÓ I MOBLAMENT | 11,71 |
| MAMD | PRODUCCIÓ FUSTERIA I MOBLE | 11,71 |
| MAMR | FUSTERIA I MOBLE | 11,71 |
| MAMS | FABRICACIÓ SEMIINDUSTRIALITZADA DE FUSTERIA I MOBLE | 11,71 |
| MAPB | BUSSEIG | 11,02 |
| MAPN | PESCA I NAVEGACIÓ | 11,02 |
| MAPU | AQÜICULTURA | 11,02 |
| QUIA | ANÀLISI I CONTROL | 11,62 |
| QUIB | QUÍMICA BÀSICA | 11,62 |
| QUIE | PROCÉS QUÍMIC | 11,62 |
| QUIL | LABORATORI QUÍMIC | 11,62 |
| QUIM | FARMAQUÍMICA | 11,62 |
| QUIO | PASTA, PAPER I CARTÓ | 11,62 |
| QUIT | TRANSFORMACIÓ DE POLÍMERS | 11,62 |
| SANP | SERVICIS I PRODUCTES SANITARIS | 11,62 |
| SANS | SUPORT I AJUDA AL DIAGNÒSTIC | 11.62 |
| SANT | ATENCIÓ SANITÀRIA | 11,62 |
| SEAD | SEGURETAT | 11,49 |
| SEAG | GESTIÓ AMBIENTAL | 11,49 |
| SSCB | ACTIVITATS CULTURALS I RECREATIVES | 11,46 |
| SSCE | FORMACIÓ I EDUCACIÓ | 10,32 |
| SSCG | ATENCIÓ SOCIAL | 10,32 |
| SSCI | SERVICIS AL CONSUMIDOR | 10,11 |
| SSCM | ASSISTÈNCIA SOCIAL I SERVICIS AL CONSUMIDOR | 10,11 |
| SSCS | ASSISTÈNCIA SOCIAL | 10,30 |
| TCPC | CALÇAT | 11,71 |
| TCPF | CONFECCIÓ EN TÈXTIL I PELL | 11,71 |
| TCPN | ENNOBLIMENT DE MATERIALS TÈXTILS I PELLS | 11,71 |
| TCPP | PRODUCCIÓ DE FILS I TEIXITS | 11,71 |
| TMVB | FERROCARRIL I CABLE | 11,95 |
| TMVC | TRANSPORT PER CARRETERA | 11,90 |
| TMVG | ELECTROMECÀNICA DE VEHICLES | 11,95 |
| TMVI | CONDUCCIÓ DE VEHICLES PER CARRETERA | 11,90 |
| TMVL | CARROSSERIA DE VEHICLES | 11,90 |
| TMVO | AERONÀUTICA | 11,95 |
| TMVU | NÀUTICA | 11,95 |
| VICF | FABRICACIÓ CERÀMICA | 12,41 |
| VICI | VIDRE INDUSTRIAL | 12,41 |

  
  

València, 11 de juliol de 2024

Antonio Galvañ Díez

Director general de Labora